2009R1122 — HR — 01.07.2013 — 007.003













▼B

UREDBA KOMISIJE (EZ) br. 1122/2009

od 30. studenoga 2009.

o utvrđivanju detaljnih pravila za provedbu Uredbe Vijeća (EZ) br. 73/2009 u pogledu višestruke sukladnosti, modulacije i integriranog administrativnog i kontrolnog sustava, u okviru programa izravne potpore za poljoprivrednike predviđenih u navedenoj Uredbi, kao i za provedbu Uredbe Vijeća (EZ) br. 1234/2007 u pogledu višestruke sukladnosti u okviru programa potpore predviđenog za sektor vina







KOMISIJA EUROPSKIH ZAJEDNICA, uzimajući u obzir Ugovor o osnivanju Europske zajednice, uzimajući u obzir Uredbu Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) ( 1 ), a posebno njezine članke 85x. i 103za. u vezi s njezinim člankom 4., uzimajući u obzir Uredbu Vijeća (EZ) br. 73/2009 od 19. siječnja 2009. o utvrđivanju zajedničkih pravila za programe izravne potpore za poljoprivrednike u okviru zajedničke poljoprivredne politike i utvrđivanju određenih programa potpore za poljoprivrednike, o izmjeni Uredbi (EZ) br. 1290/2005, (EZ) br. 247/2006, (EZ) br. 378/2007 i stavljanju izvan snage Uredbe (EZ) br. 1782/2003, a posebno njezin članak 142. i točke (b), (c), (d), (e), (h), (k), (l), (m), (n), (o), (q) i (s), budući da: (1) Uredbom (EZ) br. 73/2009, kojom se stavlja izvan snage i zamjenjuje Uredba Vijeća (EZ) br. 1782/2003 od 29. rujna 2003., uvode se zajednička pravila za programe izravne potpore u sklopu zajedničke poljoprivredne politike i određeni programi potpore za poljoprivrednike; izmjenjuju se Uredbe (EEZ) br. 2019/93, (EZ) br. 1452/2001, (EZ) br. 1453/2001, (EZ) br. 1454/2001, (EZ) br. 1868/94, (EZ) br. 1251/1999, (EZ) br. 1254/1999, (EZ) br. 1673/2000, (EEZ) br. 2358/71 i (EZ) br. 2529/2001 i uvode brojne izmjene u programu jedinstvenih plaćanja i u nekim drugim programima izravnih plaćanja. Istovremeno se dotičnom Uredbom od 2010. ukidaju brojni programi izravnih plaćanja. Osim toga tom se Uredbom uvode brojne izmjene sustava prema kojima se izravna plaćanja poljoprivredniku, koji ne ispunjava određene uvjete u području javnog zdravlja, zdravlja životinja i bilja, okoliša i dobrobiti životinja („višestruka sukladnost”), mogu umanjiti ili isključiti. (2) Programi izravnih plaćanja prvi se put uvode kao posljedica reforme zajedničke poljoprivredne politike godine 1992. i dalje razvijaju u sklopu kasnijih reformi. Ti programi podliježu integriranom administrativnom i kontrolnom sustavu (dalje u tekstu „integrirani sustav”). Taj sustav, na način utvrđen Uredbom Komisije (EZ) br. 796/2004 od 24. travnja 2004. o detaljnim pravilima za provedbu višestruke sukladnosti, modulacije i integriranog administrativnog i kontrolnog sustava predviđenih Uredbom Vijeća (EZ) br. 1782/2003 i Uredbom Vijeća (EZ) br. 73/2009, te za provedbu višestruke sukladnosti predviđene Uredbom Vijeća (EZ) br. 479/2008 ( 2 ), pokazao se učinkovitim i uspješnim sredstvom za provedbu programa izravnih plaćanja. Uredba (EZ) br. 73/2009 predstavlja daljnji razvoj dotičnog integriranog sustava. (3) Uzimajući u obzir izmjene izravnih plaćanja koje se uvode Uredbom (EZ) br. 73/2009, primjereno je staviti izvan snage i zamijeniti Uredbu (EZ) br. 796/2004, pri čemu se nova Uredba treba temeljiti na načelima iz Uredbe (EZ) br. 796/2004. Istovremeno je, zbog uključivanja sektora vina u Uredbu Vijeća (EZ) br. 1234/2007, primjereno zamijeniti upute na Uredbu Vijeća (EZ) br. 479/2008 ( 3 ) iz Uredbe (EZ) br. 796/2004 uputama na Uredbu (EZ) br. 1234/2007. Zbog usklađenosti neke odredbe Uredbe (EZ) br. 796/2004 treba uključiti u Uredbu Komisije (EZ) br. 1120/2009 ( 4 ), kojom se stavlja izvan snage i zamjenjuje Uredba Komisije (EZ) br. 795/2004 od 21. travnja 2004. o detaljnim pravilima za provedbu programa jedinstvenih plaćanja predviđenog Uredbom Vijeća (EZ) br. 1782/2003. o zajedničkim pravilima za programe izravne potpore u sklopu zajedničke poljoprivredne politike i o uvođenju određenih programa potpore poljoprivrednicim ( 5 ). (4) Uredbom (EZ) br. 73/2009 ostavlja se državama članicama mogućnost izbora s obzirom na primjenu nekih programa potpore predviđenih navedenom Uredbom. Zbog toga se ovom Uredbom trebaju propisati odredbe za administriranje i kontrolu u državama članicama, uzimajući u obzir njihov mogući izbor za uključivanje u određene programe potpore. Mjerodavne odredbe ove Uredbe primjenjuju se stoga samo u onoj mjeri koja je u skladu s odabirom koji su države članice napravile. (5) Uredbom (EZ) br. 73/2009 predviđaju se, u sklopu uvjeta za višestruku sukladnost, neke obveze država članica, na jednoj strani, i pojedinačnih poljoprivrednika, na drugoj strani, u vezi s održavanjem trajnih pašnjaka. Potrebno je utvrditi detalje za određivanje omjera trajnih pašnjaka i poljoprivrednog zemljišta, koji treba održavati te propisati pojedinačne obveze koje treba poštovati svaki poljoprivrednik kada se utvrdi da se taj omjer smanjuje na štetu trajnih pašnjaka. (6) Kako bi se osigurale učinkovite kontrole i spriječilo podnošenje više zahtjeva za potporu pri različitim agencijama za plaćanja unutar jedne države članice, države članice trebaju predvidjeti jedinstven sustav evidentiranja identiteta poljoprivrednika koji podnose zahtjeve za potporu u sklopu integriranog sustava. (7) Potrebna su detaljna pravila u vezi sa sustavom za identifikaciju poljoprivrednih parcela kojima upravljaju države članice u skladu s člankom 17. Uredbe (EZ) br. 73/2009. U skladu s tom odredbom treba koristiti tehnike računalnoga geografskog informacijskog sustava (GIS). Treba razjasniti na kojoj razini sustav treba djelovati kao i razinu detalja podataka dostupnih pomoću GIS-a. (8) Kako bi osigurale pravilnu provedbu programa jedinstvenih plaćanja, što je predviđeno u glavi III. Uredbe (EZ) br. 73/2009, države članice moraju uvesti sustav za identifikaciju i prijavu koji omogućuje sljedivost prava na plaćanja i, među ostalim, unakrsnu provjeru površina prijavljenih za program jedinstvenih plaćanja s pravima na plaćanja dostupnim svakom poljoprivredniku te između različitih prava na plaćanja kao takvih. (9) Praćenje pridržavanja različitih obveza višestruke sukladnosti zahtijeva uspostavu kontrolnog sustava i primjerenih umanjenja. Zbog toga različita tijela u državama članicama moraju dostaviti podatke o zahtjevima za potpore, kontrolnim uzorcima, rezultatima kontrola na terenu itd. Treba utvrditi osnovne elemente takvog sustava. (10) Zbog pojednostavljenja državama članicama treba omogućiti donošenje odluke o tome da su svi zahtjevi za potporu u skladu s glavama III. i IV. Uredbe (EZ) br. 73/2009 obuhvaćeni jedinstvenim zahtjevom. (11) Države članice moraju poduzeti potrebne mjere kojima se omogućuje pravilno djelovanje integriranog sustava kada je više agencija za plaćanja odgovorno za istog poljoprivrednika. (12) Kako bi se osigurale učinkovite kontrole treba istovremeno prijaviti sve oblike uporabe površine i dotičnih programa potpore. Zbog toga treba propisati podnošenje jedinstvenog zahtjeva za potpore koji obuhvaća sve zahtjeve za potporu po površini. Osim toga, obrazac jedinstvenog zahtjeva za potporu moraju podnijeti, ako raspolažu poljoprivrednom površinom, poljoprivrednici koji ne podnose zahtjev za potpore podložne jedinstvenom zahtjevu. Međutim, primjereno je državama članicama omogućiti da poljoprivrednike oslobode te obveze ako su ti podaci već dostupni tijelima uprave. (13) Kako bi omogućile pravodobnu obradu i kontrolu zahtjeva, države članice moraju odrediti rok za podnošenje jedinstvenog zahtjeva koji ne smije prekoračiti 15. svibnja. Zbog posebnih klimatskih uvjeta u Estoniji, Latviji, Litvi, Finskoj i Švedskoj, tim državama članicama treba dopustiti da odrede kasniji datum koji ne smije prekoračiti 15. lipnja. Osim toga, na istoj pravnoj osnovi treba predvidjeti odstupanje za pojedinačne primjere u budućnosti ako bi to bilo potrebno zbog klimatskih uvjeta u određenoj godini. (14) U jedinstvenom zahtjevu poljoprivrednik mora prijaviti ne samo površinu koju koristi za poljoprivredne svrhe nego i svoja prava na plaćanja kao i sve podatke potrebne za utvrđivanje prava na potporu. Međutim, primjereno je državama članicama omogućiti odstupanje od nekih obveza ako prava na plaćanja koja treba dodijeliti u određenoj godini još nisu konačno utvrđena. (15) Zbog pojednostavljenja postupaka za podnošenje zahtjeva i u skladu s člankom 19. stavkom 2. Uredbe (EZ) br. 73/2009 treba osigurati u najvećoj mogućoj mjeri da države članice poljoprivrednicima dostavljaju unaprijed utvrđene podatke. (16) Jedinstveni zahtjev treba sadržavati podatke o posebnoj potpori i sve specifične podatke u vezi s uzgojem konoplje, orašastih plodova, krumpira za proizvodnju škroba, sjemena, pamuka, voća i povrća, a oni se podnose zajedno u jedinstvenom zahtjevu ili, prema potrebi, kasnije zbog prirode podataka. Osim toga, treba predvidjeti da se u obrascu jedinstvenog zahtjeva prijavljuju površine za koje nije tražena nikakva potpora. Ovisno o vrsti uporabe može biti korisno raspolagati detaljnim podacima iz kojih je vidljivo zbog čega neke vrste uporabe treba prijaviti odvojeno, a druge samo navesti u jednoj rubrici. Međutim, u slučajevima ako države članice već dobivaju takvu vrstu podataka, potrebno je dopustiti mogućnost odstupanja od tog pravila. (17) Da bi se osiguralo učinkovito praćenje svaka država članica treba dodatno odrediti minimalnu veličinu poljoprivrednih parcela koje mogu biti predmetom zahtjeva za potporu. (18) Da bi se poljoprivrednicima omogućilo planiranje uporabe površine uz najveću moguću fleksibilnost, treba im dopustiti izmjenu jedinstvenih zahtjeva do datuma kad se uobičajeno obavlja sjetva, pod uvjetom da poštuju sve zahtjeve različitih programa potpore kao i to da ih ni nadležno tijelo još nije obavijestilo o pogreškama u jedinstvenom zahtjevu, niti ih je službeno obavijestilo o kontrolama na terenu kojima se utvrđuju nepravilnosti u vezi dijela na koji se odnosi izmjena. Nakon izmjene treba predvidjeti mogućnost prilagodbe odgovarajućih popratnih dokumenata ili ugovora koje treba priložiti. (19) Za učinkovito administriranje ključno je pravodobno podnošenje zahtjeva za povećanje vrijednosti ili dodjelu prava za plaćanja u sklopu programa jedinstvenih plaćanja. Prema tome države članice moraju odrediti rok za podnošenje zahtjeva koji ne smije prekoračiti 15. svibnja. Zbog pojednostavljenja postupaka državama članicama treba omogućiti donošenje odluke o tome da se zahtjev može podnijeti zajedno s jedinstvenim zahtjevom. Zbog toga treba Estoniji, Latviji, Litvi, Finskoj i Švedskoj dopustiti da odrede kasniji datum koji ne smije prekoračiti 15. lipnja. (20) Kada se država članica odluči za primjenu različitih programa potpore za stoku, potrebno je donijeti zajedničke odredbe o detaljima koji se uključuju u zahtjeve za dodjelu potpore za stoku. (21) U skladu s člankom 117. Uredbe (EZ) br. 73/2009, premije u sklopu programa potpore za goveda mogu se platiti samo za životinje koje su pravilno identificirane i prijavljene u skladu s Uredbom (EZ) br. 1760/2000 Europskog parlamenta i Vijeća od 17. srpnja 2000. o uspostavi sustava za identifikaciju i registraciju goveda i u vezi s označivanjem govedine i proizvoda od govedine i o stavljanju izvan snage Uredbe Vijeća (EZ) br. 820/97 ( 6 ). Stoga poljoprivrednici koji podnose zahtjeve u sklopu dotičnih programa potpore moraju imati pravodoban pristup mjerodavnim informacijama. (22) Potpora za proizvođače šećerne repe i trske, odvojeno plaćanje za šećer i odvojeno plaćanje za voće i povrće po svojoj naravi nisu povezani s poljoprivrednom površinom, stoga se na te programe plaćanja ne primjenjuju odredbe u vezi s jedinstvenim zahtjevom. Zbog toga je potrebno propisati primjeren postupak za podnošenje zahtjeva. (23) Potrebno je utvrditi dodatne uvjete za zahtjev za posebnu potporu u skladu s člankom 68. Uredbe (EZ) br. 73/2009 osim plaćanja po površini i plaćanja za stoku. Zbog moguće raznovrsnosti posebnih mjera potpore, od posebne je važnosti da poljoprivrednik dostavi sve podatke potrebne za utvrđivanje prihvatljivosti. Zbog praktičnih razloga državama članicama treba dopustiti da zatraže popratne dokumente nakon datuma koji treba odrediti za podnošenje zahtjeva. (24) U slučaju primjene članka 68. stavka 1. točke (e) Uredbe (EZ) br. 73/2009, poljoprivrednici nisu korisnici, nego su korisnici uzajamni fondovi koji su poljoprivrednicima nadoknadili njihov ekonomski gubitak. Potrebno je utvrditi posebne uvjete za zahtjev za potporu uzajamnim fondovima koji obuhvaćaju podatke potrebne za utvrđivanje njihove prihvatljivosti za plaćanje. (25) Potrebno je uspostaviti opći okvir za uvođenje pojednostavljenih postupaka u sklopu komunikacije između poljoprivrednika i tijela država članica. Tim okvirom posebno treba predvidjeti mogućnost uporabe elektroničkih sredstava. Potrebno je, međutim, zajamčiti da su tako obrađeni podaci u potpunosti pouzdani i da se ti postupci provode bez diskriminacije među poljoprivrednicima. Da bi se pojednostavilo administriranje, kako za poljoprivrednike tako i za nacionalna tijela, potrebno je nacionalnim tijelima omogućiti da zatraže izravno od izvora informacija, a ne od poljoprivrednika, popratne dokumente koji su nužni za provjeru prihvatljivosti za određena plaćanja. (26) Kada zahtjevi za potporu sadrže očite pogreške potrebno je omogućiti njihov ispravak u bilo kojem trenutku. (27) Potrebno je utvrditi pravila za postupanje u situacijama kad je zadnji datum za podnošenje različitih zahtjeva, dokumenata i izmjena državni praznik, subota ili nedjelja. (28) Neophodno je poštovanje rokova za podnošenje zahtjeva za potpore, izmjenu zahtjeva za potporu po površini i za sve popratne dokumente, ugovora ili izjava da bi se nacionalnim upravama omogućilo planiranje i, shodno tome, provedba učinkovitih kontrola u vezi s pravilnošću zahtjeva za potpore. Zbog toga treba odrediti rokove u kojima se prihvaćaju zahtjevi podneseni nakon roka. Nadalje, potrebno je primijeniti umanjenje da bi se poljoprivrednici potakli na poštovanje rokova. (29) Pravodobno podnošenje zahtjeva poljoprivrednika za prava na plaćanja ključno je zemljama članicama za pravodobno utvrđivanje prava na plaćanja. Stoga podnošenje tih zahtjeva nakon roka treba dopustiti samo unutar istog dodatnog roka koji vrijedi za podnošenje nakon roka svih drugih zahtjeva za potpore. Treba također primijeniti stopu umanjenja koja bi sprečavala kašnjenje, osim ako kašnjenje nije posljedica više sile ili iznimnih okolnosti. (30) Poljoprivrednicima treba omogućiti da u bilo kojem trenutku smiju povući svoje zahtjeve za potporu, ili dio tih zahtjeva, pod uvjetom da nadležno tijelo još nije obavijestilo poljoprivrednika o pogreškama u zahtjevu za potporu ili službeno ga obavijestilo o kontroli na terenu. (31) Potrebno je učinkovito pratiti poštovanje odredaba o programima potpore kojima se upravlja u sklopu integriranog sustava. U tu svrhu te u svrhu usklađivanja praćenja u svim državama članicama, treba detaljno odrediti kriterije i tehničke postupke za provedbu administrativnih kontrola i kontrola na terenu koje se odnose na kriterije prihvatljivosti za programe potpore i obveze višestruke sukladnosti. Za praćenje je ključna mogućnost obavljanja kontrola na terenu. Ako poljoprivrednik ne dopušta obavljanje takvih kontrola, dotične zahtjeve treba odbaciti. (32) Najavu kontrola na terenu u vezi prihvatljivosti ili višestruke sukladnosti treba dopustiti samo u slučaju kad to ne ugrožava kontrole, a u svakom slučaju treba odrediti primjerene rokove. Osim toga, kada posebni sektorski propisi za akte ili norme u sklopu višestruke sukladnosti određuju nenajavljene kontrole na terenu, te propise treba poštovati. (33) Potrebno je donijeti odredbe da države članice, prema potrebi, trebaju kombinirati različite vrste kontrola. (34) Treba donijeti odredbe za učinkovito otkrivanje nepravilnosti tijekom administrativnih kontrola, posebno u pogledu sadržaja unakrsnih provjera. Nepravilnosti treba nadzirati bilo kojim primjerenim postupkom. (35) Za vrijeme unakrsnih provjera česta je pogreška neznatno prekoračenje u prijavi ukupne poljoprivredne površine u sklopu referentne parcele. Kad je referentna parcela predmet zahtjeva za potporu dvojici ili većem broju poljoprivrednika koji podnose zahtjev za potporu u sklopu istog programa potpore i kada je ukupna prijavljena površina veća od poljoprivredne površine za razliku koja je unutar dopuštenog odstupanja određenog za mjerenje parcela, zbog pojednostavljenja državama članicama treba dopustiti mogućnost određivanja razmjernog smanjenja dotičnih površina. Međutim, dotičnim poljoprivrednicima treba omogućiti pravo žalbe na takvu odluku. (36) Ako država članica iskoristi mogućnost u skladu s člankom 68. Uredbe (EZ) br. 73/2009 i dodijeli plaćanja za površine ili stoku, primjereno je koristiti isti stupanj kontrole kao za druga plaćanja po površini i plaćanja za stoku. Za druge posebne mjere potpore korisnici se smatraju odvojenom populacijom i podliježu posebnom minimalnom stupnju kontrole. (37) Potrebno je odrediti minimalni broj poljoprivrednika kod kojih se obavlja kontrola na terenu, a u sklopu različitih programa potpore. Kada se država članica odluči za primjenu različitih programa potpore za stoku, treba predvidjeti integrirani pristup temeljen na gospodarstvu za poljoprivrednike koji podnose zahtjeve za potporu u sklopu tih programa. (38) U slučaju otkrivanja znatnih nepravilnosti i neusklađenosti treba povećati opseg kontrola na terenu za tekuću i/ili sljedeću godinu da bi se postigla prihvatljiva razina sigurnosti u pogledu pravilnosti dotičnih zahtjeva za potpore. Proširenje uzorka, ako se odnosi na višestruku sukladnosti, mora se usmjeriti na dotične akte ili norme. (39) Kontrole na terenu kod poljoprivrednika koji podnose zahtjeve za potpore ne moraju se obaviti na svakoj pojedinačnoj životinji ili poljoprivrednoj parceli. U određenim slučajevima mogu se obaviti i kontrole na temelju uzoraka. Kada je to dopušteno uzorak treba povećati do razine kojom se jamči pouzdanost i reprezentativnost uzorka s obzirom na razinu sigurnosti. U nekim će slučajevima kontrole uzorak možda trebati povećati do potpune kontrole svih parcela i životinja. Države članice trebaju odrediti kriterije za izbor uzorka koji treba provjeriti. (40) Uzorak minimalnog stupnja kontrola na terenu treba uzeti djelomično na temelju analize rizika, a djelomično nasumičnim odabirom. Čimbenike rizika treba utvrditi nadležno tijelo budući da se nalazi u boljem položaju za odabir mjerodavnih čimbenika rizika. Da bi se osigurala mjerodavna i učinkovita analiza rizika potrebno je svake godine ocijeniti i ažurirati uspješnost analize rizika, uzimajući u obzir i važnost svakog čimbenika rizika, a to su usporedba rezultata nasumično odabranih uzoraka i uzoraka odabranih na temelju rizika uzimajući pritom u obzir posebne uvjete u državama članicama. (41) Za učinkovitost kontrola na terenu važno je da osoblje koje te kontrole obavlja poznaje razloge zbog kojih je poljoprivrednik odabran za kontrolu na terenu. Države članice moraju evidentirati takve informacije. (42) U nekim je slučajevima važno kontrole na terenu obaviti prije zaprimanja svih zahtjeva, stoga državama članicama treba dopustiti da izvrše djelomični odabir kontrolnog uzorka prije završetka razdoblja za podnošenje zahtjeva. (43) Da bi nacionalna tijela uprave i nadležno tijelo Zajednice mogli provoditi daljnji kontrola izvršenih kontrola na terenu, detalji o kontrolama bilježe se u izvješću o kontrolnom pregledu. Poljoprivrednik ili zastupnik treba imati mogućnost potpisivanja izvješća. Međutim, prilikom kontrola na terenu daljinskim istraživanjem, državama članicama treba dopustiti da se takvo pravo propisuje samo za slučajeve kad se pregledom otkriju nepravilnosti. Neovisno od vrste obavljene kontrole na terenu, poljoprivrednik mora dobiti primjerak izvješća ako su utvrđene nepravilnosti. (44) Da bi se kontrolama na terenu u sklopu sustava potpore po površini osiguralo primjereno daljnje praćenje, treba obuhvatiti sve prijavljene poljoprivredne parcele. Međutim, zbog pojednostavljenja treba dopustiti da se stvarno utvrđivanje parcela ograniči na uzorak od 50 % parcela. Uzorak, međutim, mora biti pouzdan i reprezentativan, a u slučaju nepravilnosti on se povećava. Rezultate uzorka treba ekstrapolirati na preostalu populaciju. Primjereno je navesti da države članice za kontrole na terenu mogu koristiti određene tehničke alate. (45) Potrebno je utvrditi detaljna pravila za određivanje površina i mjerne metode koje se koriste da bi se osigurala kakvoća mjerenja jednakovrijedna kakvoći koja se zahtijeva tehničkim normama razrađenim na razini Zajednice. (46) Iskustvo je potvrdilo, u vezi s određivanjem površina poljoprivrednih parcela prihvatljivih za plaćanja po površini, da je nužno odrediti prihvatljivu širinu nekih značajki polja, posebno širinu živica, jaraka i zidova. S obzirom na posebne potrebe okoliša potrebno je predvidjeti određen stupanj fleksibilnosti unutar ograničenja koja su uzeta u obzir pri određivanju regionalnih prinosa. (47) Potrebno je utvrditi pod kojim se uvjetima poljoprivredne parcele, koje sadrže drveće, smatraju prihvatljivim za sustave potpore po površini. Prikladno je također uvrstiti odredbu o administrativnom postupku koji se koristi za površine za zajedničku uporabu. (48) Potrebno je utvrditi uvjete za uporabu daljinskog istraživanja za kontrole na terenu i donijeti odredbe za fizičke preglede koji se obavljaju u slučajevima kad fotointerpretacijom nisu postignuti jasni rezultati. Na primjer, zbog vremenskih uvjeta mogući su slučajevi kad se dodatne kontrole, koje treba provesti na temelju povećanog stupnja kontrola na terenu, ne mogu više obaviti daljinskim istraživanjem. U tim se slučajevima kontrole obavljaju na tradicionalan način. (49) U sklopu programa jedinstvenih plaćanja poljoprivrednici koji imaju posebna prava mogu primati potporu ako ispunjavaju određeni zahtjev za djelatnost. Zbog učinkovite provjere ispunjavanja navedenog zahtjeva, države članice trebaju propisati postupke o kontrolama na terenu za poljoprivrednike koji imaju posebna prava. (50) S obzirom na posebnosti programa potpore za sjeme, pamuk i šećer, a u skladu s odjeljcima 5., 6. i 7. poglavlja 1. glave IV. Uredbe (EZ) br. 73/2009, potrebno je uvesti posebne odredbe o kontroli. (51) Člankom 39. stavkom 1. Uredbe (EZ) br. 73/2009 propisano je da sorte konoplje koje su prihvatljive za izravna plaćanja ne smiju imati udjel tetrahidrokanabinola (THC) veći od 0,2 %. Za provedbu tog pravila treba uvesti sustav koji će države članice koristili za provjeru udjela THC-a u konoplji. (52) Osim toga potrebno je utvrditi razdoblje u kojem se konoplja, uzgajana zbog vlakana, ne smije brati nakon cvatnje da bi se omogućilo učinkovito provođenje obveza kontrole predviđene za te usjeve. (53) Kada se država članica odluči za primjenu različitih programa potpore za stoku potrebno je detaljnije odrediti vremenski raspored i najmanji opseg kontrola na terenu ako se podnose zahtjevi za potporu u sklopu tih programa potpore. Za učinkovitu provjeru pravilnosti prijava u zahtjevima za potporu i prijava za unos u računalne baze podataka za goveda nužno je izvršiti glavni dio takvih kontrola na terenu u razdoblju obveznog držanja, dok se životinje još uvijek moraju nalaziti na gospodarstvu. (54) Kada se država članica odluči za primjenu različitih programa potpore za goveda, pri čemu je pravilna identifikacija i prijava goveda uvjet za prihvatljivost u skladu s odredbama članka 117. Uredbe (EZ) br. 73/2009, treba osigurati da se potpora Zajednice dodjeljuje samo za goveda koja su pravilno identificirana i prijavljena. Takve provjere također treba obavljati ako su u pitanju goveda za koje još nije podnesen zahtjev, ali bi mogla postati predmetom zahtjeva za potpore zato što se za takve životinje, zbog uvođenja različitih programa potpore za goveda, zahtjevi za potporu u mnogim slučajevima podnose tek nakon što životinje napuste gospodarstvo. (55) Za ovce i koze kontrole na terenu posebno trebaju obuhvaćati ispunjavanje zahtjeva razdoblja obveznog držanja i pravilnost upisa u registar. (56) Kada se država članica odluči za primjenu premije za klanje potrebno je donijeti posebnu odredbu o provedbi kontrola na terenu u klaonicama da bi se provjerilo jesu li životinje za koje je podnesen zahtjev za potpore prihvatljive i jesu li podaci u računalnim bazama podataka pravilni. Državama članicama treba dopustiti primjenu dvije različite baze podataka prilikom odabira klaonica za takve provjere. (57) U vezi s premijom za klanje dodijeljenom nakon izvoza goveda potrebne su posebne odredbe zajedno s odredbama o kontroli Zajednice u vezi s izvozom općenito, a zbog razlika u namjenama kontrole. (58) Na temelju Uredbe Komisije (EZ) br. 1082/2003 od 23. lipnja 2003. o detaljnim pravilima za provedbu Uredbe (EZ) br. 1760/2000 Europskog parlamenta i Vijeća ( 7 ) o minimalnoj razini kontrola koje treba izvršiti u sklopu sustava za identifikaciju i registraciju goveda, uvedene su posebne odredbe o kontroli. Kada se kontrola obavlja u skladu s navedenom Uredbom, rezultati se moraju navesti u izvješću o kontroli za potrebe integriranog sustava. (59) Osim toga potrebno je uvesti odredbe u vezi s izvješćem o kontroli u slučaju kontrola na terenu u klaonicama ili kad se premija dodjeljuje nakon izvoza. Zbog usklađenosti također treba propisati da se u slučaju neusklađenosti s odredbama glave I. Uredbe (EZ) br. 1760/2000 ili Uredbe Vijeća (EZ) br. 21/2004 od 17. prosinca 2003. o uspostavi sustava za identifikaciju i registraciju ovaca i koza i izmjeni Uredbe (EZ) br. 1782/2003 i Direktiva 92/102/EEZ i 64/432/EEZ ( 8 ), preslike izvješća o kontroli šalju tijelima odgovornim za provedbu navedenih Uredaba. (60) Kada država članica iskoristi mogućnost dodjele posebne potpore u skladu s člankom 68. Uredbe (EZ) br. 73/2009, primjenjuju se u najvećoj mogućoj mjeri odredbe o kontroli iz ove Uredbe. Kada te odredbe nije moguće primijeniti, države članice trebaju osigurati jednakovrijednu razinu kontrole. Potrebno je utvrditi posebne uvjete, za kontrolu zahtjeva za plaćanje koju provode uzajamni fondovi, kao i za ulaganja. (61) Uredbom (EZ) br. 73/2009 uvode se obveze višestruke sukladnosti za poljoprivrednike koji primaju plaćanja u sklopu svih programa izravnih plaćanja navedenih u Prilogu I. navedenoj Uredbi i predviđa se sustav umanjenja i isključenja ako se takve obveze ne ispune. Taj se sustav također primjenjuje za plaćanja u skladu s člancima 85p., 103q. i 103r. Uredbe (EZ) br. 1234/2007. Potrebno je utvrditi detalje tog sustava. (62) Potrebno je točno utvrditi koja tijela u državama članicama obavljaju kontrole obveza višestruke sukladnosti. (63) U nekim je slučajevima korisno da države članice obavljaju administrativne kontrole obveza višestruke sukladnosti. Međutim, takvi kontrolni instrumenti za države članice ne smiju biti obvezni. (64) Potrebno je utvrditi minimalnu stopu kontrole u pogledu obveza višestruke sukladnosti. Stopu kontrole treba fiksirati na 1 % poljoprivrednika koji podliježu višestrukoj sukladnosti i spadaju u područje nadležnosti svakog kontrolnog tijela koje se odabire na temelju mjerodavne analize rizika. (65) Države članice trebaju imati mogućnost ostvariti minimalnu stopu kontrole na razini svakog nadležnog kontrolnog tijela, na razini agencije za plaćanja, na razini akta ili norme ili skupine akata ili normi. (66) Kada poseban propis, koji se primjenjuje na akte i norme, određuje minimalne stope kontrole, države članice te stope moraju poštovati. Međutim, državama članicama za kontrole na terenu, koje se odnose na višestruku sukladnost, treba dopustiti primjenu jedinstvene stope kontrole. Ako se države članice odluče za takvu mogućnost potrebno je svaki primjer neusklađenosti, koji se otkrije tijekom kontrola na terenu, u skladu sa sektorskim propisima prijaviti i pratiti u sklopu višestruke sukladnosti. (67) Uredbom (EZ) br. 73/2009 uvedena su pravila koja, u određenim slučajevima, zahtijevaju da nadležno tijelo prati provođenje korektivnih mjera koje obavljaju poljoprivrednici. Da bi se izbjeglo bilo kakvo slabljenje kontrolnog sustava, posebno u vezi s uzimanjem uzorka za kontrole na terenu za višestruku sukladnost, treba pojasniti da se takvi slučajevi praćenja ne smiju uzimati u obzir prilikom određivanja minimalnog kontrolnog uzorka. (68) Kontrolni uzorak za višestruku sukladnost treba sastaviti ili na temelju uzoraka poljoprivrednika odabranih za kontrolu na terenu u vezi s mjerilima za prihvatljivost ili iz ukupne populacije poljoprivrednika koji podnose zahtjeve za potporu za izravna plaćanja. U potonjem slučaju treba dopustiti neke dodatne mogućnosti. (69) Uzorkovanje u sklopu kontrola na terenu za višestruku sukladnost moguće je poboljšati tako da se pri analizi rizika uzme u obzir sudjelovanje poljoprivrednika u sustavu poljoprivrednog savjetovanja, koje je u skladu s člankom 12. Uredbe (EZ) br. 73/2009 i sudjelovanje poljoprivrednika u mjerodavnim sustavima certificiranja. Međutim, u slučaju kad se takvo sudjelovanje uzima u obzir treba dokazati da poljoprivrednici koji sudjeluju u tim programima predstavljaju manji rizik od poljoprivrednika koji u tim programima ne sudjeluju. (70) Kontrole na terenu za višestruku sukladnost općenito bi zahtijevale nekoliko posjeta istom gospodarstvu. Da bi se smanjilo opterećenje koje poljoprivrednicima i upravnim tijelima uzrokuju pregledi, preglede je moguće ograničiti na samo jedan kontrolni posjet. Potrebno je navesti vrijeme tog posjeta. Unatoč tome države članice trebaju osigurati da se reprezentativna i učinkovita provjera zahtjeva i normi obavlja u istoj kalendarskoj godini. (71) Da bi se pojednostavile kontrole na terenu za višestruku sukladnost i bolje iskoristili postojeći kontrolni kapaciteti, treba osigurati da se kontrole na razini gospodarstva, kad je učinkovitost kontrola najmanje jednaka učinkovitosti koja se postiže kontrolama na terenu, zamijene administrativnim kontrolama ili pregledima na razini poduzeća. (72) Osim toga pri obavljanju kontrola na terenu za višestruku sukladnost, države članice trebaju imati mogućnost uporabe objektivnih pokazatelja značajnih za određene zahtjeve ili norme. Ti pokazatelji trebaju, međutim, biti izravno povezani sa zahtjevima ili normama koje predstavljaju i obuhvaćati sve elemente koje treba provjeriti. (73) Potrebno je utvrditi pravila za uspostavu detaljnih i posebnih izvješća o kontroli za višestruku sukladnost. Specijalizirani kontrolori na terenu trebaju navesti sve nalaze i njihov stupanj ozbiljnosti da bi agencija za plaćanja mogla odrediti primjerena umanjenja ili, prema potrebi, donijeti odluku o isključenju u pogledu primanja izravnih plaćanja. (74) Poljoprivrednike treba obavijestiti o svim mogućim neusklađenostima otkrivenim prilikom kontrola na terenu. Primjereno je odrediti rok u kojem poljoprivrednici trebaju dobiti te informacije. Međutim, prekoračenje tog roka ne smije dotičnim poljoprivrednicima omogućiti izbjegavanje posljedica koje bi proizišle iz utvrđene neusklađenosti. (75) Potrebno je utvrditi umanjenja i isključenja uzimajući u obzir načela razmjernosti i posebne poteškoće povezane sa slučajevima više sile te s iznimnim i prirodnim okolnostima. U slučaju obveza višestruke sukladnosti, umanjenja i isključenja mogu se primijeniti isključivo kad poljoprivrednik postupa nemarno ili namjerno. Umanjenja i isključenja treba ocijeniti u skladu sa stupnjem ozbiljnosti počinjene nepravilnosti, što može rezultirati potpunim isključenjem iz jednog ili više programa potpore za određeno razdoblje. Ona moraju, u vezi s kriterijima prihvatljivosti, uzeti u obzir posebnosti različitih programa potpore. (76) Da bi se državama članicama omogućilo učinkovito obavljanje kontrola, posebno kontrola poštovanja obveza višestruke sukladnosti, poljoprivrednici u skladu s člankom 19. stavkom 1. točkom (a) Uredbe (EZ) br. 73/2009 prijavljuju sve površine kojima raspolažu, bez obzira zahtijevaju li za njih potporu ili ne. Potrebno je osigurati mehanizam kojim se osigurava da će poljoprivrednici tu obvezu ispunjavati. (77) Za određivanje površina i izračun umanjenja potrebno je odrediti površine koje pripadaju istoj skupini usjeva. Ako se površina prijavi za potporu u sklopu više programa potpore, ona se više puta uzima u obzir. (78) Za plaćanje potpore u sklopu programa jedinstvenih plaćanja potreban je jednak broj prava na plaćanja i prihvatljivih hektara. Stoga je za potrebe ovog programa primjereno propisati da se izračun plaćanja, u slučaju odstupanja između prijavljenih prava na plaćanja i prijavljene površine, mora temeljiti na manjoj vrijednosti. Da bi se izbjegao izračun na temelju nepostojećih prava potrebno je odrediti da broj prava na plaćanja korištenih za izračun ne smije biti veći od broja prava na plaćanja kojima poljoprivrednici raspolažu. (79) U zahtjevima za potporu po površini, nepravilnosti se obično pojavljuju u vezi s dijelovima površina. Prekoračenja u prijavi za jednu parcelu mogu se poravnati nepotpunim prijavama za druge parcele iste skupine usjeva. Unutar određene granice dopuštenog odstupanja treba predvidjeti mogućnost da se zahtjevi za potporu prilagođavaju samo za stvarno utvrđenu površinu, a da se umanjenja počinju primjenjivati tek kad se ta granica prekorači. (80) Osim toga, u vezi zahtjeva za plaćanja po površini, razlike između ukupne površine prijavljene u zahtjevu i ukupne površine za koju se utvrdi prihvatljivost često su zanemarive. Da bi se izbjegao veći broj manjih prilagodbi tih zahtjeva, treba osigurati mogućnost da se zahtjev za potporu ne treba prilagoditi utvrđenoj površini osim ako nije prekoračena određena razina razlika. (81) Potrebne su posebne odredbe kako bi se uzele u obzir posebnosti zahtjeva za potporu u skladu s programom potpore za krumpir za proizvodnju škroba, sjeme i pamuk. (82) Kada je prekoračenje u prijavi namjerno, primjenjuju se posebna pravila za umanjenje. (83) Potrebno je utvrditi provedbena pravila u vezi s osnovom za izračun premija za stoku. (84) Pod određenim uvjetima i u granicama dopuštenim mjerodavnim sektorskim pravilima, poljoprivrednicima treba dopustiti mogućnost zamjene goveda i ovaca/koza. (85) Što se tiče zahtjeva za dodjelu potpore za stoku, nepravilnosti imaju za posljedicu neprihvatljivost dotične životinje. Treba predvidjeti mogućnost umanjenja već od prve životinje za koju se utvrde nepravilnosti iako, neovisno od razine umanjenja, kazna mora biti blaža ako se nepravilnosti utvrde za tri ili manje od tri životinje. U svim drugim slučajevima ozbiljnost kazne mora ovisiti o postotnom udjelu životinja za koje su utvrđene nepravilnosti. (86) Što se tiče ovaca i koza, zbog posebnosti sektora treba donijeti brojne posebne odredbe. (87) Ako poljoprivrednik zbog prirodnih okolnosti ne može ispunjavati obveze obveznog uzgoja u skladu sa sektorskim propisima, ne primjenjuju se umanjenja i isključenja. (88) Ako se država članica odluči za primjenu premije za klanje, zbog važnosti klaonica za pravilno djelovanje nekih programa potpore za goveda, ona se također treba pobrinuti za slučajeve kad klaonice, zbog grubog propusta ili namjerno, izdaju neispravne potvrde ili deklaracije. (89) Kada se posebna potpora, predviđena člankom 68. Uredbe (EZ) br. 73/2009, dodjeljuje kao plaćanja po površini ili plaćanja za stoku tada treba u najvećoj mogućoj mjeri primijeniti mutatis mutandis odredbe za umanjenja i isključenja navedene u dotičnoj Uredbi. U drugim slučajevima države članice za svaku mjeru u sklopu posebne potpore trebaju osigurati jednakovrijedna umanjenja i isključenja. (90) Informacije o rezultatima kontrola višestruke sukladnosti moraju biti dostupne svim agencijama za plaćanja odgovornim za upravljanje različitim plaćanjima koja podliježu zahtjevima višestruke sukladnosti da bi se, kad to nalazi opravdavaju, primijenila primjerena umanjenja. (91) Nadalje, kada država članica iskoristi mogućnost da ne primjenjuje umanjenja za manje neusklađenosti ili ne primjenjuje umanjenja za iznose od 100 eura ili manje, što je predviđeno člankom 23. stavkom 2. ili člankom 24. stavkom 2. Uredbe (EZ) br. 73/2009, treba uvesti pravila za slučajeve kad poljoprivrednici ne poduzmu zahtijevane korektivne radnje. (92) S obzirom na obveze višestruke sukladnosti, uz razvrstavanje umanjenja ili isključenja s obzirom na načelo razmjernosti, treba propisati da se, od određenog trenutka, ponovljena kršenja iste obveze višestruke sukladnosti nakon prethodnog upozorenja poljoprivredniku imaju smatrati namjernom neusklađenosti. (93) Umanjenja i isključenja u vezi s kriterijima prihvatljivosti ne smiju se primjenjivati kao opće pravilo u slučaju kad poljoprivrednik podnosi točne podatke ili ako na drugi način može pokazati da nije pogriješio. (94) Poljoprivrednici koji u bilo koje vrijeme obavijeste nadležna nacionalna tijela o nepropisnim zahtjevima za potpore ne podliježu umanjenjima ili isključenjima neovisno od uzroka nepravilnosti, pod uvjetom da poljoprivrednik nije bio obaviješten o namjeri nadležnog tijela da izvrši kontrolu na terenu i da to tijelo još nije obavijestilo poljoprivrednika o mogućim nepravilnostima u zahtjevu. (95) To isto vrijedi za netočne podatke u računalnim bazama podataka, kako za goveda za koja je podnesen zahtjev (u tom slučaju takve nepravilnosti ne znače samo nepridržavanje obveze višestruke sukladnosti nego i kršenje kriterija prihvatljivosti) tako i za goveda za koja nije podnesen zahtjev (u tom slučaju takve su nepravilnosti značajne jedino u odnosu na obveze višestruke sukladnosti). (96) Člankom 31. Uredbe (EZ) br. 73/2009 određuju se slučajevi više sile i iznimnih okolnosti koje države članice moraju priznati. U slučaju da poljoprivrednik zbog posljedica takvih okolnosti ne može ispuniti svoje obveze, on ne smije izgubiti prava na plaćanja potpore. Međutim, potrebno je ipak odrediti rok u kojem poljoprivrednik mora prijaviti takve okolnosti. (97) Upravljanje malim iznosima otežava rad nadležnih tijela država članica. Stoga je primjereno državama članicama dopustiti da ne isplaćuju iznose potpore ispod određene minimalne granice. (98) Potrebno je utvrditi posebne i detaljne odredbe da bi se osigurala nepristrana primjena različitih umanjenja za jedan ili više zahtjeva za potporu istoga poljoprivrednika. Umanjenja i isključenja iz ove Uredbe moraju se primjenjivati ne dovodeći u pitanje dodatne kazne u skladu s bilo kojom odredbom prava Zajednice ili nacionalnog prava. (99) Potrebno je utvrditi redoslijed za izračun različitih mogućih umanjenja za svaki program potpore. Da bi se osiguralo poštovanje različitih gornjih granica proračuna predviđenih za programe izravnih potpora, posebno treba propisati da se plaćanja umanje koeficijentom u slučajevima kad je gornja granica prekoračena. (100) Člancima 7., 10. i 11. Uredbe (EZ) br. 73/2009 utvrđuju se umanjenja, odnosno prilagodbe iznosa izravnih plaćanja koje u kalendarskoj godini treba dodijeliti poljoprivredniku s obzirom na modulaciju, to jest financijsku disciplinu. Provedbenim odredbama treba odrediti osnovu za izračun tih umanjenja i prilagodbi u postupku izračuna iznosa plaćanja koji se isplaćuje poljoprivrednicima. (101) Da bi se osigurala ravnomjerna primjena načela dobre vjere u cijeloj Zajednici, kada se nadoknade svi iznosi koji su neosnovano isplaćeni, treba utvrditi uvjete pod kojima se može pozivati na to načelo ne dovodeći u pitanje postupanje s dotičnim izdacima u sklopu obračuna koji je u skladu s Uredbom Vijeća (EZ) br. 1290/2005 od 21. lipnja 2005. o financiranju zajedničke poljoprivredne politike ( 9 ). (102) Potrebno je utvrditi pravila za slučaj kad poljoprivrednik neopravdano primi određen broj prava na plaćanja ili kada je vrijednost svakog prava na plaćanja određena na netočnoj razini, a da taj slučaj nije obuhvaćen člankom 137. Uredbe (EZ) br. 73/2009. Međutim, u nekim slučajevima, ako neopravdana dodjela prava nije utjecala na ukupnu vrijednost nego samo na broj prava poljoprivrednika, države članice trebaju ispraviti veličinu dodjele ili, prema potrebi, vrstu prava, a da im pritom ne smanje vrijednost. Ta se odredba primjenjuje samo u slučaju kad nije razumno očekivati da bi poljoprivrednik mogao otkriti pogrešku. Osim toga u određenim slučajevima neopravdano dodijeljena prava odgovaraju vrlo malim iznosima, a za povrat tih prava potrebno je znatno administrativno opterećenje. Zbog pojednostavljenja i ravnoteže između administrativnog opterećenja i iznosa koji treba vratiti, treba odrediti minimalni iznos za koji se pokreće postupak povrata. Osim toga treba se pobrinuti za slučajeve u kojima su ta prava na plaćanja prenesena i u kojima je prijenos prava na plaćanja izvršen bez poštovanja odredbi članka 46. stavka 2. Uredbe (EZ) br. 1782/2003 ili članka 43., članka 62. stavka 1., članka 62. stavka 2. i članka 68. stavka 5. Uredbe (EZ) br. 73/2009. (103) Potrebno je utvrditi pravila u vezi s posljedicama prijenosa cijelih gospodarstava koja imaju određene obveze u skladu s programima izravnih plaćanja u sklopu integriranog sustava. (104) U pravilu države članice trebaju donijeti daljnje mjere potrebne za osiguranje pravilnog djelovanja integriranog administrativnog i kontrolnog sustava. Države članice će prema potrebi pomagati jedna drugoj. (105) Prema potrebi Komisiju treba obavješćivati o mjerama koje su države članice poduzele zbog uvođenja promjena u provedbi integriranog sustava. Da bi Komisiji omogućile učinkovito praćenje integriranog sustava, države članice trebaju joj dostaviti godišnje statističke podatke kontrola. Osim toga države članice Komisiju trebaju obavješćivati o svih mjerama koje poduzimaju u vezi s održavanjem trajnih pašnjaka i o svim umanjenjima koja su primijenjena u skladu s člankom 8. stavkom 1. Uredbe (EZ) br. 73/2009. (106) Člankom 9. Uredbe (EZ) br. 73/2009 utvrđuju se pravila u vezi s iznosima koji proizlaze iz modulacije. Dio iznosa treba dodijeliti u skladu s ključem dodjele za koji treba uvesti pravila na temelju kriterija iz navedenog članka. (107) Ova Uredba treba se primjenjivati od 1. siječnja 2010. S tim datumom treba staviti Uredbu (EZ) br. 796/2004 izvan snage. Međutim, ona se i dalje primjenjuje na zahtjeve za potporu koji se odnose na tržišne godine ili premijska razdoblja koja počinju prije 1. siječnja 2010. (108) Mjere predviđene u ovoj Uredbi u skladu su s mišljenjem Upravljačkog odbora za zajedničko uređenje tržišta poljoprivrednih proizvoda i Upravljačkog odbora za izravna plaćanja, budući da: DONIJELA JE OVU UREDBU:







DIO I.

OPĆE ODREDBE







GLAVA I.

PODRUČJE PRIMJENE I DEFINICIJE

Članak 1.

Područje primjene

Ovom Uredbom utvrđuju se detaljna pravila za provedbu višestruke sukladnosti, modulacije i integriranog administrativnog i kontrolnog sustava (dalje u tekstu „integrirani sustav”), predviđenih poglavljem 4. glave II. Uredbe (EZ) br. 73/2009, i za provedbu višestruke sukladnosti u skladu s člancima 85t. i 103z. Uredbe (EZ) br. 1234/2007. Ona se primjenjuje ne dovodeći u pitanje posebne odredbe propisane Uredbama koje obuhvaćaju pojedinačne programe potpore.

Članak 2.

Definicije

Za potrebe ove Uredbe primjenjuju se definicije iz članka 2. Uredbe (EZ) br. 73/2009.

Također se primjenjuju sljedeće definicije:

(1) „poljoprivredna parcela” znači neprekinuta površina zemljišta koju je prijavio jedan poljoprivrednik i na kojoj se uzgaja samo jedinstvena skupina usjeva; međutim, kad se u skladu s ovom Uredbom zahtijeva posebna prijava uporabe površine unutar skupine usjeva, ta posebna uporaba, prema potrebi, dodatno ograničava poljoprivrednu parcelu; države članice mogu odrediti dodatne kriterije za daljnje razgraničavanje poljoprivredne parcele;

(2) „trajni pašnjak” znači trajni pašnjak kako je definiran u članku 2. točki (c) Uredbe (EZ) br. 1120/2009 ( 10 );

(3) „sustav za identifikaciju i registraciju goveda” znači sustav za identifikaciju i registraciju goveda utvrđen Uredbom (EZ) br. 1760/2000;

(4) „ušna markica” znači ušna markica za pojedinačnu identifikaciju životinja u skladu s člankom 3. točkom (a) i člankom 4. Uredbe (EZ) br. 1760/2000;

(5) „računalna baza podataka za goveda” znači računalna baza podataka u skladu s člankom 3. točkom (b) i člankom 5. Uredbe (EZ) br. 1760/2000;

(6) „putovnica za životinje” znači putovnica za životinje u skladu s člankom 3. točkom (c) i člankom 6. Uredbe (EZ) br. 1760/2000;

(7) „registar” znači registar koji vode posjednici životinja u skladu s člankom 5. Uredbe (EZ) br. 21/2004, odnosno člankom 3. točkom (d) i člankom 7. Uredbe (EZ) br. 1760/2000;

(8) „elementi sustava za identifikaciju i registraciju goveda” znači elementi u skladu s člankom 3. Uredbe (EZ) br. 1760/2000;

(9) „identifikacijska oznaka” znači identifikacijska oznaka u skladu s člankom 4. stavkom 1. Uredbe (EZ) br. 1760/2000;

(10) „nepravilnosti” znači svi slučajevi nepoštovanja mjerodavnih pravila za odobrenje dotične potpore;

(11) „jedinstveni zahtjev” znači zahtjev za izravna plaćanja u skladu s programa jedinstvenih plaćanja i drugim sustavima potpore po površini;

▼M3

(12) „programi potpore po površini” znače program jedinstvenog plaćanja, plaćanja po površini u okviru posebne potpore i sve programe potpore iz glava IV. i V. Uredbe (EZ) br. 73/2009 osim onih utvrđenih u odjeljcima 7., 10. i 11. te glave IV., osim zasebnog plaćanja za šećer utvrđenog u članku 126. te Uredbe, osim zasebnog plaćanja za voće i povrće utvrđenog u članku 127. te Uredbe i osim zasebnog plaćanja za jagodičasto voće utvrđenog u članku 129. te Uredbe;

▼B

(13) „zahtjev za dodjelu potpore za stoku” znači zahtjev za plaćanje potpore u sklopu programa premija za ovce i koze i programa plaćanja za govedinu i teletinu, koji su predviđeni odjeljcima 10., odnosno 11. glave IV. Uredbe (EZ) br. 73/2009, te plaćanja po grlu stoke ili uvjetnom grlu u sklopu posebne potpore;

(14) „posebna potpora” znači potpora u skladu s člankom 68. Uredbe (EZ) br. 73/2009;

(15) „uporaba” znači uporaba površine s obzirom na vrstu kulture ili biljnog pokrova ili odsutnost kulture;

(16) „programi potpore za goveda” znači programi potpore u skladu s člankom 108. Uredbe (EZ) br. 73/2009;

(17) „program potpore za ovce/koze” znači program potpore u skladu s člankom 99. Uredbe (EZ) br. 73/2009;

(18) „goveda za koja su podneseni zahtjevi za potporu” znači goveda za koja su podneseni zahtjevi za potporu za stoku u sklopu programa potpore za goveda ili u sklopu posebne potpore;

(19) „goveda za koja nisu podneseni zahtjevi za potporu” znači goveda za koja još nisu podneseni zahtjevi za potporu za stoku iako su potencijalno prihvatljiva za potporu u sklopu programa potpore za goveda;

(20) „potencijalno prihvatljiva životinja” znači životinja koja bi, a priori, mogla ispunjavati kriterije za prihvatljivost za dobivanje potpore u godini podnošenja zahtjeva;

▼M3

(21) „razdoblje obveznog držanja” znači razdoblje tijekom kojeg životinja za koju se zahtijeva potpora mora biti držana na gospodarstvu, kako je predviđeno člankom 35. stavkom 3. i člankom 61. Uredbe Komisije (EZ) br. 1121/2009 ( 11 );

▼B

(22) „posjednik životinja” znači svaka fizička ili pravna osoba koja je stalno ili privremeno odgovorna za životinje, uključujući i za vrijeme prijevoza ili kada je životinja na tržištu;

(23) „određena površina” znači površina koja ispunjava sve uvjete utvrđene pravilima za odobrenje potpore; u slučaju programa jedinstvenih plaćanja može se smatrati da je prijavljena površina određena jedino ako joj je stvarno pridružen primjeren broj prava na plaćanja;

(24) „određena životinja” znači životinja koja ispunjava sve uvjete utvrđene pravilima za odobrenje potpore;

(25) „premijsko razdoblje” znači razdoblje na koje se odnose zahtjevi za potporu neovisno od vremena podnošenja zahtjeva;

(26) „geografski informacijski sustav” (dalje u tekstu „GIS”) znači tehnike računalnoga geografskog informacijskog sustava u skladu s člankom 17. Uredbe (EZ) br. 73/2009;

(27) „referentna parcela” znači geografski razgraničena površina koja zadržava jedinstvenu identifikaciju i prijavljena je u GIS-u te u identifikacijskom sustavu države članice, a u skladu s člankom 15. Uredbe (EZ) br. 73/2009;

(28) „geografski materijal” znači karte ili drugi dokumenti koji se koriste za prenošenje sadržaja GIS-a između podnositelja zahtjeva za potporu i država članica;

(29) „nacionalni koordinatni referentni sustav” znači sustav određen Direktivom 2007/2/EZ Europskog parlamenta i Vijeća ( 12 ), koji omogućava standardizirano mjerenje i jedinstveno identificiranje poljoprivrednih parcela na čitavom državnom području države članice;

(30) „agencija za plaćanja” znači službe i tijela u skladu s člankom 8. stavkom 1. Uredbe (EZ) br. 1290/2005;

(31) „višestruka sukladnost” znači obvezni zahtjevi za upravljanje te dobri poljoprivredni i okolišni uvjeti u skladu s člancima 5. i 6. Uredbe (EZ) br. 73/2009;

(32) „područja višestruke sukladnosti” znači različita područja obveznih zahtjeva za upravljanje u skladu s člankom 5. stavkom 1. Uredbe (EZ) br. 73/2009 te dobri poljoprivredni i okolišni uvjeti u skladu s člankom 6. navedene Uredbe;

(33) „akt” znači svaka pojedinačna direktiva i uredba iz Priloga II. Uredbi (EZ) br. 73/2009;

(34) „norme” znači norme kako ih definiraju države članice u skladu s člankom 6. Uredbe (EZ) br. 73/2009 i njezinim Prilogom III. te obveze u pogledu trajnih pašnjaka iz članka 4. navedene Uredbe;

(35) „zahtjev”, kad se taj izraz koristi u smislu višestruke sukladnosti, svaki je pojedinačni obvezni zahtjev za upravljanje koji proizlazi iz bilo kojeg članka u Prilogu II. Uredbi (EZ) br. 73/2009, a u sklopu određenog akta koji se suštinski razlikuje od drugih zahtjeva istog akta;

(36) „neusklađenost” znači svaka neusklađenost sa zahtjevima i normama;

(37) „specijalizirana kontrolna tijela” znači nadležna nacionalna kontrolna tijela u skladu s člankom 48. ove Uredbe, koja su, u skladu s prvim podstavkom članka 22. stavka 2. Uredbe (EZ) br. 73/2009, odgovorna za osiguravanje usklađenosti sa obveznim zahtjevima za upravljanje te dobrim poljoprivrednim i okolišnim uvjetima;

(38) „od plaćanja”, u smislu obveza višestruke sukladnosti u skladu s člankom 85t. i 103z. Uredbe (EZ) br. 1234/2007, znači od 1. siječnja u godini nakon kalendarske godine u kojoj je odobreno prvo plaćanje.







GLAVA II.

ODRŽAVANJE TRAJNIH PAŠNJAKA

Članak 3.

Održavanje trajnih pašnjaka na razini države članice

1. Ne dovodeći u pitanje iznimke predviđene trećim podstavkom članka 6. stavka 2. Uredbe (EZ) br. 73/2009, države članice, u skladu s prvim stavkom navedenog članka, osiguravaju održavanje omjera trajnih pašnjaka u odnosu prema ukupnoj poljoprivrednoj površini. Ta se obveza primjenjuje na nacionalnoj ili regionalnoj razini.

Međutim, kada se apsolutna vrijednost površine zemljišta pod trajnim pašnjacima utvrdi u skladu sa stavkom 4. točkom (a), stavkom 5. točkom (a), stavkom 6. točkom (a) i stavkom 7. točkom (a) ovog članka, smatra se da su ispunjene obveze iz prvog podstavka članka 6. stavka 2. Uredbe (EZ) br. 73/2009.

2. Za potrebe drugog podstavka članka 6. stavka 2. Uredbe (EZ) br. 73/2009, države članice osiguravaju da se omjer, koji je u skladu sa stavkom 1. ovog članka, ne smanji na račun trajnih pašnjaka za više od 10 % u odnosu na omjer za mjerodavnu referentnu godinu u skladu s prvim podstavkom članka 6. stavka 2. navedene Uredbe (dalje u tekstu „referentni omjer”).

3. Omjer iz stavka 1. utvrđuje se svake godine na temelju površina koje poljoprivrednici prijavljuju za dotičnu godinu.

4. Za države članice, osim za nove države članice, referentni omjer utvrđuje se na sljedeći način:

(a) zemljište pod trajnim pašnjacima je zemljište pod trajnim pašnjacima koje su poljoprivrednici prijavili 2003. i zemljište pod trajnim pašnjacima prijavljeno 2005. u skladu s člankom 14. stavkom 1. Uredbe (EZ) br. 796/2004, koje 2003. nije bilo prijavljeno za drugu uporabu osim za travnjake ili u slučaju da poljoprivrednik može dokazati da takvo zemljište 2003. nije bilo trajni pašnjak; Ne ubrajaju se površine koje su 2005. prijavljene kao zemljište pod trajnim pašnjacima, a 2003. bile su prihvatljive za plaćanja po površini za ratarske usjeve u skladu s člankom 1. stavkom 3. Uredbe Vijeća (EZ) br. 1251/1999 ( 13 ). Ne ubraja se zemljište koje je 2003. bilo pod trajnim pašnjacima i koje je pošumljeno u skladu s trećim podstavkom članka 6. stavka 2. Uredbe (EZ) br. 73/2009;

(b) Ukupna poljoprivredna površina je ukupna poljoprivredna površina koju su poljoprivrednici prijavili 2005.

5. Za nove države članice, koje za 2004. nisu primijenile program jedinstvenih plaćanja po površini u skladu s člankom 143b. Uredbe (EZ) br. 1782/2003, referentni se omjer utvrđuje na sljedeći način:

(a) zemljište pod trajnim pašnjacima je zemljište pod trajnim pašnjacima koje su poljoprivrednici prijavili 2004. i zemljište pod trajnim pašnjacima prijavljeno 2005. u skladu s člankom 14. stavkom 1. Uredbe (EZ) br. 796/2004, a koje 2004. nije bilo prijavljeno za drugu uporabu osim za travnjake ili u slučaju ako poljoprivrednik može dokazati da takvo zemljište 2004. nije bilo trajni pašnjak. Ne ubrajaju se površine koje su 2005. prijavljene kao zemljište pod trajnim pašnjacima, a 2004. bile su prihvatljive za plaćanja po površini za ratarske usjeve u skladu s člankom 1. stavkom 3. Uredbe Vijeća (EZ) br. 1251/1999. Ne ubraja se zemljište koje je 2004. bilo pod trajnim pašnjacima i koje je pošumljeno u skladu s trećim podstavkom članka 6. stavka 2. Uredbe (EZ) br. 73/2009;

(b) ukupna poljoprivredna površina je ukupna poljoprivredna površina koju su poljoprivrednici prijavili 2005.

6. Za nove države članice, koje su za 2004. primijenile program jedinstvenih plaćanja po površini u skladu s člankom 143b. Uredbe (EZ) br. 1782/2003, referentni omjer utvrđuje se na sljedeći način:

(a) zemljište pod trajnim pašnjacima je zemljište pod trajnim pašnjacima koje su poljoprivrednici prijavili 2005. u skladu s člankom 14. stavkom 1. Uredbe (EZ) br. 796/2004; Ne ubraja se zemljište koje je 2005. bilo pod trajnim pašnjacima i koje je pošumljeno u skladu s trećim podstavkom članka 6. stavka 2. Uredbe (EZ) br. 73/2009;

(b) ukupna poljoprivredna površina je ukupna poljoprivredna površina koju su poljoprivrednici prijavili 2005.

7. Za Bugarsku i Rumunjsku referentni omjer utvrđuje se na sljedeći način:

(a) zemljište pod trajnim pašnjacima je zemljište pod trajnim pašnjacima koje su poljoprivrednici prijavili 2007. u skladu s člankom 14. stavkom 1. Uredbe (EZ) br. 796/2004. Ne ubraja se zemljište koje je 2005. bilo pod trajnim pašnjacima i koje je pošumljeno u skladu s trećim podstavkom članka 6. stavka 2. Uredbe (EZ) br. 73/2009;

(b) ukupna poljoprivredna površina je ukupna poljoprivredna površina koju su poljoprivrednici prijavili 2007.

▼M8

7.a Za Hrvatsku, referentni omjer određuje se kako slijedi:

(a) zemljište pod trajnim pašnjacima je zemljište pod trajnim pašnjacima koje su poljoprivrednici prijavili 2013. u skladu s člankom 13. stavkom 8. ove Uredbe. Ne ubraja se zemljište koje je 2013. bilo pod trajnim pašnjacima i koje je pošumljeno u skladu s trećim podstavkom članka 6. stavka 2. Uredbe (EZ) br. 73/2009;

(b) ukupna poljoprivredna površina je ukupna poljoprivredna površina koju su poljoprivrednici prijavili 2013.

▼B

8. Ako objektivni elementi pokažu da razvoj omjera ne odražava stvarni razvoj zemljišta pod trajnim pašnjacima, države članice prilagoditi će referentni omjer. U tom će slučaju države članice bez odlaganja obavijestiti Komisiju o izvršenim prilagodbama i razlozima za takve prilagodbe.

Članak 4.

Održavanje trajnih pašnjaka na pojedinačnoj razini

1. Kada se utvrdi da se omjer u skladu s člankom 3. stavkom 1. ove Uredbe smanjuje, dotična država članica na nacionalnoj ili regionalnoj razini određuje obvezu poljoprivrednicima, koji zahtijevaju potporu u sklopu bilo kojeg programa izravnih plaćanja u skladu s Prilogom I. Uredbi (EZ) br. 73/2009, da bez prethodnog dopuštenja ne mogu prenamijeniti zemlju pod trajnim pašnjacima.

Ako dopuštenje iz prvog podstavka podliježe zahtjevu da se zemljište razvrsta kao trajni pašnjak, takvo se zemljište od prvog dana konverzije smatra trajnim pašnjakom odstupanjem od definicije u skladu s člankom 2. stavkom 2. Navedene površine koriste se za uzgoj trave ili drugog zeljastog krmnog bilja pet godina zaredom od datuma njihove konverzije.

2. Kada se utvrdi da se obveza u skladu s člankom 3. stavkom 2. ove Uredbe ne može ispuniti, dotična država članica, osim mjera koje se poduzimaju u skladu sa stavkom 1. ovog članka, propisuje, na nacionalnoj ili regionalnoj razini, obvezu poljoprivrednicima, koji podnose zahtjev za potporu u sklopu bilo kojeg programa izravnih plaćanja iz Priloga I. Uredbi (EZ) br. 73/2009 i raspolažu zemljištima koja su iz trajnih pašnjaka prenamijenjena u zemljišta za drugu uporabu, da ponovno prenamijene zemljišta u trajne pašnjake,

Ta se obveza primjenjuje za zemljišta koja su prenamijenjena za druge uporabe od početka 24-mjesečnog razdoblja, a koje prethodi zadnjem datumu do kojeg se najkasnije podnose jedinstveni zahtjevi u dotičnoj državi članici u skladu s člankom 11. stavkom 2. ove Uredbe.

U tom slučaju poljoprivrednici ponovno mijenjaju postotak te površine u trajne pašnjake ili određuju jednaku površinu za trajne pašnjake. Taj se postotak izračunava na temelju veličine površine koju je poljoprivrednik prenamijenio i veličine površine potrebne za ponovnu uspostavu ravnoteže.

Međutim, kad je takvo zemljište predmet prijenosa nakon što je prenamijenjeno u zemljište za drugu uporabu, ta se obveza primjenjuje isključivo ako je prijenos izvršen nakon stupanja na snagu Uredbe (EZ) br. 796/2004.

Odstupanjem od članka 2. stavka 2., površine koje su prenamijenjene ili su određene za trajne pašnjake, od prvog dana konverzije ili određenja za trajne pašnjake smatraju se „trajnim pašnjacima”. Navedene površine koriste se za uzgoj trave ili drugog zeljastog krmnog bilja pet godina zaredom od datuma njihove konverzije.

3. Obveza poljoprivrednika u skladu sa stavkom 1. i 2. se ne primjenjuje ako su poljoprivrednici namijenili zemljište za trajne pašnjake u sklopu programa sukladnih Uredbama Vijeća (EEZ) br. 2078/92 ( 14 ), (EZ) br. 1257/1999 ( 15 ) i (EZ) br. 1698/2005 ( 16 ).







DIO II.

INTEGRIRANI ADMINISTRATIVNI I KONTROLNI SUSTAV







GLAVA I.

ZAHTJEVI SUSTAVA I VIŠESTRUKA SUKLADNOST







POGLAVLJE I.

Sustav za identifikaciju i prijavu

Članak 5.

Identifikacija poljoprivrednika

Ne dovodeći u pitanje članak 19. stavak 3. Uredbe (EZ) br. 73/2009, jedinstveni sustav za evidentiranje identiteta svakog poljoprivrednika, predviđen člankom 15. stavkom 1. točkom (f) navedene Uredbe, jamči jedinstvenu identifikaciju u vezi sa svim zahtjevima za potpore koje podnosi isti poljoprivrednik.

Članak 6.

Identifikacija poljoprivrednih parcela

1. Sustav za identifikaciju poljoprivrednih parcela u skladu s člankom 17. Uredbe (EZ) br. 73/2009 djeluje na razini referentnih parcela poput katastarske parcele ili proizvodne cjeline, čime se osigurava jedinstvena identifikacija svake referentne parcele.

Za svaku referentnu parcelu određuje se najveća prihvatljiva površina u skladu s programom jedinstvenih plaćanja ili sa programom jedinstvenih plaćanja po površini. GIS djeluje na temelju nacionalnog koordinatnog referentnog sustava. Kad se koriste različiti koordinatni sustavi, oni moraju biti kompatibilni u svakoj državi članici.

Osim toga države članice osiguravaju pouzdanost identifikacije poljoprivrednih parcela, a posebno zahtijevaju da se u jedinstveni zahtjev unesu detalji ili da se prilože dokumenti, koje određuje nadležno tijelo, i koji omogućavaju pronalaženje i mjerenje svake poljoprivredne parcele.

▼M1

2. Države članice godišnje ocjenjuju kvalitetu identifikacijskog sustava za poljoprivredne parcele. To ocjenjivanje pokriva sljedeće elemente kvalitete:

(a) točno navođenje veličine najveće prihvatljive površine;

(b) udio i raspored referentnih parcela ako se za najveću prihvatljivu površinu uzimaju u obzir neprihvatljive površine ili ako se ne uzima u obzir poljoprivredna površina;

(c) kategorizaciju referentnih parcela ako se za najveću prihvatljivu površinu uzimaju u obzir neprihvatljive površine ili ako se ne uzima u obzir poljoprivredna površina;

(d) postojanje referentnih parcela s kritičkim nedostacima;

(e) omjer između prijavljene površine i najveće prihvatljive površine unutar referentnih parcela;

(f) postotak referentnih parcela na kojima su se dogodile promjene, akumulirane tijekom godina;

(g) postotak nepravilnosti otkrivenih prilikom kontrola na terenu.

Pri provođenju procjene iz prvog podstavka, države članice:

(a) koriste podatke koji omogućuju utvrđivanje trenutačne situacije na terenu;

(b) odabiru odgovarajuće nasumične uzorke svih referentnih parcela.

Izvješće o procjeni i, prema potrebi, korektivne mjere te vremenski raspored za njihovu provedbu dostavljaju se Komisiji do 31. siječnja nakon dotične kalendarske godine. Međutim, za kalendarsku godinu 2010. ove se informacije dostavljaju Komisiji do 28. veljače 2011.

▼B

Članak 7.

Identifikacija i prijava prava na plaćanja

1. Sustav za identifikaciju i prijavu prava na plaćanja, utvrđen člankom 18. Uredbe (EZ) br. 73/2009, elektronički je registar na razini države članice kojim se osigurava, posebno u vezi s unakrsnim provjerama predviđenim člankom 28. ove Uredbe, učinkovita sljedivost prava na plaćanja, posebno u odnosu na sljedeće elemente:

(a) posjednik;

(b) vrijednost;

(c) datum uspostave;

(d) datum zadnje aktivacije;

(e) podrijetlo, posebno u vezi s načinom dodjele prava (izvorno pravo ili nacionalna rezerva, kupnja, zakup, nasljeđivanje);

▼M8

(f) vrsta prava, posebno posebna prava, predviđena člankom 44. Uredbe (EZ) br. 73/2009, prava na plaćanja iz posebne nacionalne rezerve za razminirano zemljište u Hrvatskoj predviđena člankom 57.a stavkom 10. Uredbe (EZ) br. 73/2009, prava dodijeljena u skladu s člankom 68. stavkom 1. točkom (c) Uredbe (EZ) br. 73/2009 te prava na plaćanja koja podliježu odstupanju u skladu s člankom 64. stavkom 2. Uredbe (EZ) br. 73/2009;

▼B

(g) prema potrebi, regionalna ograničenja.

2. Države članice u kojima postoji više od jedne agencije za plaćanja mogu odlučiti da se elektronički registar koristi na razini agencije za plaćanja. U tom će slučaju dotična država članica osigurati međusobnu kompatibilnost različitih registara.







POGLAVLJE II.

Višestruka sukladnost

Članak 8.

Kontrolni sustav u vezi s višestrukom sukladnosti

1. Države članice uspostavljaju sustav koji jamči učinkovitu kontrolu poštovanja višestruke sukladnosti. U skladu s poglavljem III. glave III. ovog dijela, tim se sustavom posebno uređuje:

(a) ako nadležno kontrolno tijelo nije agencija za plaćanja, prijenos potrebnih podataka o poljoprivrednicima, koji su podnijeli zahtjev za plaćanja, iz agencije za plaćanja dostavlja se specijaliziranim kontrolnim tijelima i/ili, prema potrebi, koordinacijskim tijelima, što se određuje u skladu s člankom 20. stavkom 3. Uredbe (EZ) br. 73/2009;

(b) metode za odabir kontrolnih uzoraka;

(c) podaci o vrsti i opsegu pregleda koje treba obaviti;

(d) izvješća o kontroli koja posebno sadrže sve utvrđene primjere neusklađenosti i ocjenu njihove težine, opsega, stalnosti i ponavljanja;

(e) ako nadležno kontrolno tijelo nije agencija za plaćanja, prijenos izvješća o kontroli, iz specijaliziranih kontrolnih tijela dostavlja se agenciji za plaćanja ili koordinacijskom tijelu, što se određuje u skladu s člankom 20. stavka 3. Uredbe (EZ) br. 73/2009 ili i jednom i drugom;

(f) primjena sustava umanjenja i isključenja agencije za plaćanja.

2. Države članice mogu propisati postupak u skladu s kojim poljoprivrednik agenciji za plaćanja dostavlja podatke potrebne za utvrđivanje zahtjeva i normi koji se odnose na njega.

Članak 9.

Plaćanje potpore u vezi s kontrolama višestruke sukladnosti

U vezi s kontrolama višestruke sukladnosti navedenim u poglavlju III. glave III. ovog dijela, kada se takve kontrole ne mogu zaključiti prije plaćanja, sva neopravdana plaćanja vraćaju se u skladu s člankom 80.







GLAVA II.

ZAHTJEVI ZA POTPORE







POGLAVLJE I.

Jedinstveni zahtjev

Članak 10.

Opće odredbe u vezi s jedinstvenim zahtjevom

1. Države članice mogu odlučiti da se svi zahtjevi za potporu, predviđeni glavama III. i IV. Uredbe (EZ) br. 73/2009, obuhvaćaju jedinstvenim zahtjevom. U tom se slučaju poglavlja II. do V. ove glave primjenjuju mutatis mutandis na posebne uvjete u vezi sa zahtjevom za potporu u sklopu tih programa.

2. Kada je više agencija za plaćanja odgovorno za istog poljoprivrednika u vezi s upravljanjem programima potpore za koje se podnosi jedinstveni zahtjev, dotična država članica poduzima prikladne mjere kojima se svim zainteresiranim agencijama za plaćanja osigurava dostupnost informacija koje se traže u jedinstvenom zahtjevu.

Članak 11.

Datum podnošenja jedinstvenog zahtjeva

1. Poljoprivrednik koji podnosi zahtjev za potporu u sklopu bilo kojeg programa potpore po površini može podnijeti samo jedan jedinstveni zahtjev na godinu.

Poljoprivrednik koji ne podnosi zahtjev za potporu u sklopu nekog od sustava potpore po površini, već podnese zahtjev za potporu u sklopu drugog programa potpore navedenog u Prilogu I. Uredbi (EZ) br. 73/2009, ili za potporu prema člancima 85p., 103q. i 103r. Uredbe (EZ) br. 1234/2007, podnosi obrazac za jedinstveni zahtjev, ako raspolaže poljoprivrednom površinom, u kojem se te površine navode u skladu s člankom 13. ove Uredbe.

Poljoprivrednik koji podliježe samo obvezama višestruke sukladnosti u skladu s člancima 85t. i 103z. Uredbe (EZ) br. 1234/2007 podnosi obrazac za jedinstveni zahtjev svake kalendarske godine na koju se te obveze odnose.

Međutim, države članice mogu poljoprivrednike osloboditi od obveza iz drugog i trećeg podstavka kad su dotične informacije dostupne nadležnim tijelima u sklopu drugih administrativnih i kontrolnih sustava koji jamče kompatibilnost s integriranim sustavom u skladu s člankom 26. Uredbe (EZ) br. 73/2009.

2. Jedinstveni zahtjev podnosi se do datuma koji određuju države članice, ali ne poslije 15. svibnja. Estonija, Latvija, Litva, Finska i Švedska mogu odrediti kasniji datum, a koji ne smije biti poslije 15. lipnja.

Kod određivanja datuma, države članice uzimaju u obzir razdoblje potrebno da svi mjerodavni podaci budu dostupni za pravilno administrativno i financijsko upravljanje potporom i osiguravaju uvjete za planiranje učinkovitih kontrola.

U skladu s postupkom iz članka 141. stavka 2. Uredbe (EZ) br. 73/2009, može se dopustiti odgađanje datuma iz prvog podstavka ovog stavka za određena područja u kojima su zbog iznimnih klimatskih uvjeta uobičajeni datumi neprimjenjivi.

Članak 12.

Sadržaj jedinstvenog zahtjeva

1. Jedinstveni zahtjev sadrži sve informacije potrebne za utvrđivanje prihvatljivosti za potporu, a posebno:

(a) identitet poljoprivrednika;

(b) dotični(-e) program(-e) potpore;

(c) identifikaciju prava na plaćanja u skladu sa sustavom za identifikaciju i prijavu predviđenim u članku 7. u svrhu programa jedinstvenih plaćanja;

(d) detalji koji omogućavaju identifikaciju svih poljoprivrednih parcela na gospodarstvu, njihovu površinu izraženu u hektarima na dva decimalna mjesta, njihovu lokaciju i, prema potrebi, njihovu uporabu te s napomenom da se te poljoprivredne parcele navodnjavaju ili ne navodnjavaju;

(e) izjava poljoprivrednika da je upoznat s uvjetima koji se odnose na dotične programe potpore.

2. U smislu identifikacije prava na plaćanja u skladu sa stavkom 1. točke (c), u gotovim obrascima koje dobiva poljoprivrednik u skladu s člankom 19. stavkom 2. Uredbe (EZ) br. 73/2009 navodi se identifikacija prava na plaćanja u skladu sa sustavom za identifikaciju i prijavu predviđenim člankom 7. ove Uredbe.

3. U smislu identifikacije svih poljoprivrednih parcela na gospodarstvu u skladu sa stavkom 1. točke (d), u gotovim obrascima koje dobiva poljoprivrednik u skladu s člankom 19. stavkom 2. Uredbe (EZ) br. 73/2009 navodi se maksimalna prihvatljiva površina po referentnoj parceli za potrebe programa jedinstvenih plaćanja ili programa jedinstvenih plaćanja po površini. Osim toga geografski materijal koji dobiva poljoprivrednik u skladu s navedenom odredbom prikazuje granice referentnih parcela i njihovu jedinstvenu identifikacijsku oznaku, a poljoprivrednik navodi i lokaciju svake poljoprivredne parcele.

4. Prilikom podnošenja obrasca za zahtjev, poljoprivrednik ispravlja gotovi obrazac u skladu sa stavkom 2. i 3. ako je došlo do promjena, posebno u prijenosu prava na plaćanja u skladu s člankom 43. Uredbe (EZ) br. 73/2009, ili ako je neki podatak u gotovom obrascu netočan.

Ako se ispravka odnosi na površinu referentne parcele, poljoprivrednik prijavljuje ažuriranu površinu svake dotične parcele i, prema potrebi, navodi nove granice referentne parcele.

5. U prvoj godini primjene programa jedinstvenih plaćanja države članice mogu odstupiti od odredaba ovog članka i članka 13. u vezi s pravima na plaćanja ako prava na plaćanja nisu konačno određena najkasnije do krajnjeg datuma određenog za podnošenje jedinstvenog zahtjeva.

Odstupanja u skladu s prvim podstavkom također se primjenjuju za prvu godinu u kojoj se u program jedinstvenih plaćanja uvode novi sektori, a prava na plaćanja još nisu konačno određena za poljoprivrednike na koje se navedeno uvođenje odnosi.

Članak 13.

Posebni uvjeti za jedinstveni zahtjev i izjave u vezi s posebnim uporabama površina

1. U slučaju kad poljoprivrednik namjerava uzgajati konoplju u skladu s člankom 39. Uredbe (EZ) br. 73/2009, jedinstveni zahtjev sadržava sljedeće:

(a) sve tražene podatke za identifikaciju parcela zasijanih konopljom, uz navođenje sorte korištenog sjemena;

(b) napomenu o količini korištenog sjemena (kg po hektaru);

(c) službene etikete na pakiranju sjemena u skladu s Direktivom Vijeća 2002/57/EZ ( 17 ) i posebno njezinim člankom 12. ili bilo kakve druge dokumente koje država članica priznaje kao jednakovrijedne.

Odstupajući od točke (c) prvog podstavka, kad se sjetva obavlja nakon isteka roka za podnošenje jedinstvenog zahtjeva, etikete se dostavljaju najkasnije do 30. lipnja. U slučaju kad etikete treba dostaviti i drugim nacionalnim tijelima, države članice mogu propisati povrat navedenih etiketa poljoprivredniku nakon što su bile dostavljene u skladu s navedenom točkom. Vraćene etikete označuju se kao etikete iskorištene za zahtjev.

▼M3 —————

▼B

5. U slučaju zahtjeva za posebno plaćanje za pamuk u skladu s odjeljkom 6. poglavljem 1. glave IV. Uredbe (EZ) br. 73/2009, jedinstveni zahtjev sadrži sljedeće:

(a) ime korištene vrste sjemena pamuka;

(b) prema potrebi ime i adresu odobrene međustrukovne organizacije u koju je poljoprivrednik učlanjen.

▼M3

6. U slučaju zahtjeva za prijelazna plaćanja za voće i povrće iz odjeljka 8 poglavlja 1 glave IV. Uredbe (EZ) br. 73/2009 jedinstveni zahtjev mora sadržavati kopiju ugovora za preradu ili obvezu nabave u skladu s člankom 32. Uredbe (EZ) br. 1121/2009.

▼B

Države članice mogu propisati da se podaci iz prvog podstavka mogu dostaviti odvojeno i naknadno, ali najkasnije do 1. prosinca godine u kojoj je podnesen zahtjev.

7. U slučaju zahtjeva za mjere povezane s površinom u sklopu posebne potpore, jedinstveni zahtjev sadrži sve dokumente koje zahtijeva država članica.

▼M3

8. Korištenje površina iz članka 6. stavka 2. Uredbe (EZ) br. 73/2009 i onih navedenih u Prilogu VI. toj Uredbi ili površina prijavljenih za posebnu potporu predviđenu člankom 68. Uredbe (EZ) br. 73/2009, kad te površine nije potrebno prijaviti u skladu s tim člankom, prijavljuje se u posebnoj rubrici na obrascu jedinstvenog zahtjeva.

▼B

Uporaba površine za namjene različite od onih iz programa potpore u skladu s glavama III., IV. i V. Uredbe (EZ) br. 73/2009, ili onih u skladu s Prilogom VI. navedenoj Uredbi, prijavljuje se u jednoj ili više rubrika „druge uporabe”.

Države članice mogu propisati da se prvi i drugi podstavak ne primjenjuju kad su dotične informacije dostupne nadležnim tijelima u sklopu drugih administrativnih i kontrolnih sustava koji jamče kompatibilnost s integriranim sustavom u skladu s člankom 26. Uredbe (EZ) br. 73/2009.

9. Svaka država članica određuje minimalnu veličinu parcele za koju se može podnijeti zahtjev. Međutim, minimalna veličina ne smije prekoračiti 0,3 ha.

Članak 14.

Izmjene jedinstvenog zahtjeva

1. Po isteku roka za podnošenje jedinstvenog zahtjeva, u jedinstveni se zahtjev mogu dodati pojedinačne poljoprivredne parcele ili pojedinačna prava na plaćanja pod uvjetom da su ispunjeni zahtjevi u sklopu dotičnih programa potpore.

Izmjene uporabe ili programa potpore u vezi s pojedinačnim poljoprivrednim parcelama ili pravima na plaćanja, koji su već prijavljeni u jedinstvenom zahtjevu, mogu se izvršiti pod jednakim uvjetima.

Kada su izmjene iz prvog i drugog podstavka značajne za popratne dokumente ili ugovore koje treba dostaviti, također su dopuštene izmjene povezane s tim dokumentima ili ugovorima.

2. Ne dovodeći u pitanje datume koje su Estonija, Latvija, Litva, Finska ili Švedska odredile za podnošenje jedinstvenog zahtjeva u skladu s prvim podstavkom članka 11. stavka 2., izmjene izvršene u skladu sa stavkom 1. ovog članka pismenim se putem dostavljaju nadležnom tijelu najkasnije do 31. svibnja dotične kalendarske godine, osim u slučaju Estonije, Latvije, Litve, Finske i Švedske u kojima se dostavljaju najkasnije do 15. lipnja dotične kalendarske godine.

▼M3

Odstupajući od prvog podstavka, države članice mogu odrediti raniji krajnji datum za obavijesti o izmjeni. Taj datum međutim ne može biti ranije od 15 kalendarskih dana nakon krajnjeg datuma za podnošenje jedinstvenog zahtjeva utvrđenog u članku 11. stavku 2.

▼B

3. Kada je nadležno tijelo već obavijestilo poljoprivrednika o nepravilnostima u jedinstvenom zahtjevu ili je poljoprivrednika obavijestilo o svojoj namjeri da izvrši kontrolu na terenu, a tim se kontrolama na terenu utvrde nepravilnosti, nisu dopuštene izmjene u skladu sa stavkom 1. za one poljoprivredne parcele na koje se takve nepravilnosti odnose.







POGLAVLJE II.

Zahtjevi za prava na plaćanja

Članak 15.

Dodjela ili povećanje prava na plaćanja

▼M8

1. Zahtjevi za dodjelu ili, prema potrebi, povećanje prava na plaćanja u sklopu programa jedinstvenih plaćanja podnose se do datuma koji određuju države članice, ali najkasnije do 15. svibnja u prvoj godini provedbe programa jedinstvenih plaćanja, uklapanja vezane potpore, primjene članaka 46., 47. i 48. Uredbe (EZ) br. 73/2009 ili u godinama primjene članaka 41., 57., 57.a ili 68. stavka 1. točke (c) iste Uredbe. Međutim, Estonija, Latvija, Litva, Finska i Švedska mogu odrediti kasniji datum, ali ne nakon 15. lipnja.

▼B

2. Države članice mogu odrediti da se zahtjev za dodjelu prava na plaćanja podnosi istovremeno sa zahtjevom za plaćanja u sklopu programa jedinstvenih plaćanja.







POGLAVLJE III.

Zahtjevi za dodjelu potpora za stoku

Članak 16.

Uvjeti u vezi sa zahtjevom za dodjelu potpore za stoku

1. Zahtjev za dodjelu potpore za stoku sadrži sve podatke potrebne za utvrđivanje prihvatljivosti za potporu, a posebno:

(a) identitet poljoprivrednika;

(b) uputu na jedinstveni zahtjev, ako je prethodno podnesen;

(c) broj životinja za svaku vrstu za koju se podnosi zahtjev za potpore i identifikacijska oznaka za goveda;

(d) prema potrebi, preuzetu obvezu poljoprivrednika da drži životinje u skladu s točkom (c) na svojem gospodarstvu u razdoblju obveznog držanja i podatke o lokaciji ili lokacijama na kojima se životinje nalaze, uključujući dotično(-a) razdoblje(-a);

(e) prema potrebi, pojedinačno ograničenje ili pojedinačnu gornju granicu za dotične životinje;

(f) prema potrebi, pojedinačnu referentnu količinu mlijeka koja je poljoprivredniku dostupna 31. ožujka ili, ako se dotična država članica odluči za odstupanje predviđeno člankom 85. Uredbe (EZ) br. 1121/2009, 1. travnja dotične kalendarske godine; ako ta količina nije poznata na dan podnošenja zahtjeva, ona se dostavlja nadležnom tijelu u najkraćem mogućem roku;

(g) izjavu poljoprivrednika da je upoznat s uvjetima koji se odnose na dotičnu potporu.

Ako se životinja u razdoblju obveznog držanja premjesti na drugu lokaciju, poljoprivrednik će o tome unaprijed pismenim putem obavijestiti nadležno tijelo, osim u slučaju kad dotična država članica odluči da takve informacije nisu potrebne, pod uvjetom da računalna baza podataka za goveda omogućava razinu sigurnosti i djelovanja potrebnu za pravilno upravljanje programom potpore, a podaci u bazi podataka dovoljni su za utvrđivanje lokacije životinja;

2. Države članice svakom posjedniku životinja jamče pravo da od nadležnog tijela bez ograničenja, u primjerenim vremenskim razmacima i bez pretjeranog kašnjenja, dobije informacije o podacima iz računalne baze podataka za goveda koje se odnose na njega i njegove životinje. Prilikom podnošenja zahtjeva za potporu poljoprivrednik izjavljuje da su podaci točni i potpuni ili, prema potrebi, ispravlja nepravilne podatke ili dodaje podatke koji nedostaju.

3. Države članice mogu odlučiti da neke podatke u skladu sa stavkom 1. ne treba uključiti u zahtjev za potpore ako su oni već dostavljeni nadležnom tijelu.

Države članice posebno mogu uvesti postupke kojima se omogućuje uporaba podataka iz računalne baze podataka za goveda, a za potrebe zahtjeva za potpore, pod uvjetom da računalna baza podataka za goveda omogućava razinu sigurnosti i djelovanja potrebnu za pravilno upravljanje dotičnim programima potpore. Takvi se postupci mogu sastojati od sustava prema kojemu poljoprivrednik može podnijeti zahtjev za potporu za sve životinje koje na datum, koji odredi država članica, ispunjavaju uvjete za potporu na temelju podataka iz računalne baze podataka za goveda. U tom slučaju države članice poduzimaju potrebne mjere kojima se jamči:

(a) da su, u skladu s odredbama koje se primjenjuju na dotični program potpore, datumi početka i završetka dotičnih razdoblja obveznog držanja jasno određeni i poznati poljoprivredniku;

(b) da je poljoprivrednik obaviješten da će se sve potencijalno prihvatljive životinje, za koje se utvrdi da nisu pravilno identificirane ili prijavljene u sustavu za identifikaciju i registraciju goveda, smatrati životinjama za koje su utvrđene nepravilnosti u skladu s člankom 65. ove Uredbe.

4. Države članice mogu propisati da se neki podaci u skladu sa stavkom 1. mogu ili moraju poslati pomoću jednog ili više tijela koja same odobre. Za poslane podatke i dalje odgovara poljoprivrednik.







POGLAVLJE IV.

▼M3

Potpora za proizvođače šećerne repe i šećerne trske, zasebno plaćanje za šećer, zasebno plaćanje za voće i povrće i zasebno plaćanje za jagodičasto voće

▼B

Članak 17.

▼M3

Zahtjevi u vezi sa zahtjevima za potporu za proizvođače šećerne repe i šećerne trske, zasebno plaćanje za šećer, zasebno plaćanje za voće i povrće i zasebno plaćanje za jagodičasto voće

1. Poljoprivrednici koji zahtijevaju potporu za proizvođače šećerne repe i šećerne trske iz odjeljka 7 poglavlja I. glave IV. Uredbe (EZ) br. 73/2009, za zasebno plaćanje za šećer iz članka 126. te Uredbe, za zasebno plaćanje za voće i povrće iz članka 127. ili za zasebno plaćanje za jagodičasto voće iz članka 129. te Uredbe moraju podnijeti zahtjev za potporu koji sadrži sve informacije koje su potrebne za utvrđivanje prihvatljivosti potpore, a posebno:

▼B

(a) identitet poljoprivrednika;

(b) izjavu poljoprivrednika da je upoznat s uvjetima koji se odnose na dotičnu potporu.

Zahtjev za potporu proizvođačima šećerne repe i trske također sadrži presliku ugovora o isporuci u skladu s člankom 94. Uredbe (EZ) br. 73/2009.

2. Zahtjevi za potporu u skladu sa stavkom 1. podnose se do datuma koji odrede države članice, ali najkasnije do 15. svibnja, a za Estoniju, Latviju i Litvu najkasnije do 15. lipnja.

Države članice mogu propisati da se preslika ugovora o isporuci u skladu s drugim podstavkom stavka 1. može dostaviti odvojeno i naknadno, ali najkasnije do 1. prosinca godine u kojoj je podnesen zahtjev.







POGLAVLJE V.

Zahtjevi za posebnu potporu osim zahtjeva za plaćanja po površini ili plaćanja za stoku

Članak 18.

Uvjeti u vezi sa zahtjevom za posebnu potporu osim zahtjeva za plaćanja po površini ili plaćanja za stoku

1. Poljoprivrednici koji podnose zahtjev za posebnu potporu, koja nije obuhvaćena zahtjevima u skladu s poglavljima I., II. ili III. ove glave, podnose zahtjev koji sadrži sve podatke potrebne za utvrđivanje prihvatljivosti za potporu, a posebno:

(a) identitet poljoprivrednika;

(b) izjavu poljoprivrednika da je upoznat s uvjetima koji se odnose na dotičnu potporu;

(c) prema potrebi, sve popratne dokumente nužne za utvrđivanje prihvatljivosti za dotičnu mjeru.

Zahtjev za potporu podnosi se do datuma koji odrede države članice. Određeni datum osigurava dovoljno vremena za provjeru uvjeta za prihvatljivost prije plaćanja, što je predviđeno člankom 29. stavkom 3. Uredbe (EZ) br. 73/2009.

2. U skladu sa stavkom 1. točkom (c), kada poljoprivrednik podnosi zahtjev za posebnu potporu u vezi s operacijom ulaganja, zahtjev također sadrži presliku svih odgovarajućih popratnih dokumenata, poput računa i dokumenata koji dokazuju plaćanje poljoprivrednika. Ako se takve preslike ili dokumenti ne mogu dostaviti, plaćanja poljoprivrednika dokazuju se dokumentima jednake dokazne vrijednosti.

3. U skladu sa stavkom 1. točkom (c), kada poljoprivrednik podnosi zahtjev za posebnu potporu, što je predviđeno člankom 68. stavkom 1. točkom (a)(v) Uredbe (EZ) br. 73/2009, i kada se pojedinačno plaćanje temelji na stvarnim troškovima ili stvarnom gubitku prihoda, zahtjev također sadrži presliku svih odgovarajućih popratnih dokumenata koji dokazuju stvarno nastale dodatne troškove i gubitak prihoda u skladu s člankom 68. stavkom 2. točkom (a)(i) navedene Uredbe.

4. U skladu sa stavkom 1. točkom (c), kada poljoprivrednik podnosi zahtjev za posebnu potporu, što je predviđeno člankom 68. stavkom 1. točkom (d) Uredbe (EZ) br. 73/2009, zahtjev također sadrži presliku ugovora o osiguranju u skladu s člankom 13. Uredbe (EZ) br. 1120/2009 i dokaz o plaćanju premije.

5. Države članice mogu propisati da se preslici ili dokumenti u skladu sa stavcima 2., 3. i 4. mogu podnijeti odvojeno i naknadno. Određeni datum osigurava dovoljno vremena za provjeru uvjeta za prihvatljivost prije plaćanja, što je predviđeno člankom 29. stavkom 3. Uredbe (EZ) br. 73/2009.

Članak 19.

Zahtjevi za potporu uzajamnih fondova

1. Uzajamni fondovi, koji podnose zahtjeve za posebnu potporu, podnose zahtjev za potporu koji sadrži sve podatke potrebne za utvrđivanje prihvatljivosti za potporu, a posebno:

(a) identitet uzajamnog fonda;

(b) dokumentaciju o događaju na kojem se temelje kompenzacijska plaćanja udruženim poljoprivrednicima;

(c) datume izvršenja kompenzacijskih plaćanja udruženim poljoprivrednicima;

(d) identitet udruženih poljoprivrednika koji su primili kompenzacijsko plaćanje iz fonda;

(e) ukupni iznos isplaćene kompenzacije;

(f) izjavu uzajamnog fonda da je upoznat s uvjetima koji se odnose na dotičnu potporu.

2. Države članice određuju datum do kojega uzajamni fondovi podnose zahtjeve za posebnu potporu. Određeni datum osigurava dovoljno vremena za provjeru uvjeta za prihvatljivost prije plaćanja, što je predviđeno člankom 29. stavkom 3. Uredbe (EZ) br. 73/2009.







POGLAVLJE VI.

Zajedničke odredbe

Članak 20.

Pojednostavljenje postupaka

1. Ne dovodeći u pitanje posebne odredbe ove Uredbe i Uredbe (EZ) br. 73/2009, države članice mogu dopustiti ili zahtijevati da se sva komunikacija između poljoprivrednika i tijela uprave, i obratno, obavlja elektroničkim putem u skladu s ovom Uredbom. U tom se slučaju poduzimaju odgovarajuće mjere kojima se posebno osigurava:

(a) da je poljoprivrednik nedvojbeno identificiran;

(b) da poljoprivrednik ispunjava sve zahtjeve u sklopu dotičnog programa potpore;

(c) da su poslani podaci pouzdani u pogledu pravilnog upravljanja dotičnim programom potpore; kad se koriste podaci iz računalne baze podataka za goveda, ta baza podataka omogućava razinu sigurnosti i djelovanja potrebnu za pravilno upravljanje dotičnim programima potpore;

(d) kada se popratni dokumenti ne mogu poslati elektroničkim putem, takve dokumente nadležna tijela zaprimaju u jednakim rokovima kao i prilikom slanja neelektroničkim putem;

(e) nema diskriminacije između poljoprivrednika koji koriste neelektronička sredstva za podnošenje zahtjeva i onih koji su odabrali elektronički prijenos podataka.

2. Što se tiče podnošenja zahtjeva za potporu, države članice, pod uvjetima iz stavka 1., mogu propisati pojednostavljene postupke kad su podaci već dostupni tijelima, posebno ako se stanje nije promijenilo od zadnjeg podnošenja zahtjeva za potporu u sklopu dotičnog programa potpore.

3. Zahtijevani podaci iz popratnih dokumenata, koje treba dostaviti zajedno sa zahtjevom za potpore, mogu se, kad je to moguće, zatražiti izravno od izvora informacija, a ne od poljoprivrednika.

Članak 21.

Ispravci očitih pogrešaka

Ne dovodeći u pitanje članke 11. do 20., zahtjev za potporu može se u bilo koje vrijeme nakon podnošenja prilagoditi u slučajevima očitih pogrešaka koje priznaje nadležno tijelo.

Članak 22.

Odstupanje od zadnjeg datuma za podnošenje

Odstupajući od članka 5. stavka 1. Uredbe Vijeća (EEZ, Euratom) br. 1182/71 ( 18 ), ako zadnji datum za podnošenje zahtjeva za potporu ili svih popratnih dokumenata, ugovora ili izjava u skladu s ovim naslovom ili zadnji datum za izmjene jedinstvenog zahtjeva pada na državni praznik, subotu ili nedjelju, navedeni se zadnji datum prenosi na prvi sljedeći radni dan.

Prvi stavak također se primjenjuje za zahtjeve poljoprivrednika u sklopu programa jedinstvenih plaćanja u skladu s člankom 56. Uredbe (EZ) br. 73/2009 i zahtjeve poljoprivrednika za prava na plaćanja u skladu s člankom 15. ove Uredbe.

Članak 23.

Podnošenje zahtjeva nakon roka

1. Osim u slučajevima više sile i iznimnim okolnostima navedenim u članku 75., podnošenje zahtjeva za potporu u skladu s odredbama ove Uredbe nakon propisanog roka ima za posljedicu umanjenje od 1 % iznosa po radnom danu na koji poljoprivrednik inače ima pravo ako je zahtjev podnio u roku.

Ne dovodeći u pitanje posebne mjere koje donose države članice za osiguranje pravodobnog podnošenja popratnih dokumenata za planiranje i provedbu učinkovitih kontrola, prvi se podstavak također primjenjuje za dokumente, ugovore ili izjave koji se dostavljaju nadležnom tijelu u skladu s člancima 12. i 13. kad su takvi dokumenti, ugovori ili izjave bitni za prihvatljivost za dotičnu potporu. U tom slučaju umanjenje se primjenjuje na iznos koji se isplaćuje za dotičnu potporu.

Ako je kašnjenje duže od 25 kalendarskih dana, podnošenje zahtjeva smatra se nedopuštenim.

2. Osim u slučajevima više sile i iznimnih okolnosti navedenih u članku 75., podnošenje izmjene jedinstvenog zahtjeva nakon zadnjeg datuma predviđenog člankom 14. stavkom 2. ima za posljedicu umanjenje od 1 % iznosa po radnom danu koji se odnosi na stvarnu uporabu dotičnih poljoprivrednih parcela.

Izmjene jedinstvenog zahtjeva prihvatljive su isključivo do zadnjeg datuma za podnošenje jedinstvenog zahtjeva, a nakon roka koji je naveden u trećem podstavku stavka 1. Međutim, ako je taj zadnji datum raniji ili je jednak zadnjem datumu predviđenom člankom 14. stavkom 2., izmjene jedinstvenog zahtjeva smatraju se nedopuštenim nakon zadnjeg datuma predviđenog člankom 14. stavkom 2.

Članak 24.

Podnošenje zahtjeva za dodjelu prava na plaćanja nakon roka

Osim u slučajevima više sile i iznimnih okolnosti navedenih u članku 75., podnošenje zahtjeva za dodjelu ili, prema potrebi, povećanje prava nakon zadnjeg datuma određenog na temelju članka 15. ove Uredbe ili članka 56. stavka 1. Uredbe (EZ) br. 73/2009, ima za posljedicu umanjenje od 3 % iznosa po radnom danu koji se u dotičnoj godini treba isplatiti u vezi s pravima na plaćanja koja treba dodijeliti poljoprivredniku.

Ako je kašnjenje duže od 25 kalendarskih dana, podnošenje zahtjeva smatra se nedopuštenim i poljoprivredniku se ne dodjeljuju nikakva prava na plaćanja.

Članak 25.

Povlačenje zahtjeva za potporu

1. Zahtjev za potporu može se u svakom trenutku djelomično ili u cijelosti povući pisanim putem.

Kada država članica koristi mogućnosti iz drugog podstavka članka 16. stavka 3., ona može propisati da se prijave životinja, koje su napustile gospodarstvo, u računalnoj bazi podataka za goveda mogu zamijeniti povlačenjem zahtjeva u pisanom obliku.

2. Ako je nadležno tijelo već obavijestilo poljoprivrednika o nepravilnostima u zahtjevu za potporu ili je poljoprivrednika obavijestilo o svojoj namjeri da izvrši kontrolu na terenu, a tom se kontrolom na terenu utvrde nepravilnosti, nisu dopuštena povlačenja u vezi s dijelovima zahtjeva za potpore na koje se te nepravilnosti odnose.

3. Povlačenja zahtjeva u skladu sa stavkom 1. stavljaju podnositelja zahtjeva u položaj u kojem se nalazio prije podnošenja dotičnog zahtjeva za potporu ili nekog njegovog dijela.







GLAVA III.

KONTROLE







POGLAVLJE I.

Zajednička pravila

Članak 26.

Opća načela

1. Administrativne kontrole i kontrole na terenu predviđene ovom Uredbom provode se tako da osiguravaju učinkovitu provjeru usklađenosti s uvjetima pod kojima se potpore dodjeljuju i zahtjeva i normi za višestruku sukladnost.

2. Zahtjevi za dotičnu potporu se odbacuju ako poljoprivrednik ili njegov zastupnik spriječe kontrolu na terenu.

Članak 27.

Najava kontrola na terenu

1. Ako nije ugrožena svrha kontrole, kontrole na terenu mogu se najaviti. Najava je strogo ograničena na najkraće potrebno razdoblje, a koje nije duže od 14 dana. Obavijest za kontrole na terenu, koje se odnose na zahtjeve za dodjelu potpore za stoku, daje se u roku od 48 sati, osim u opravdanim slučajevima. Osim toga, kada propisi koji se primjenjuju na akte i norme mjerodavne za višestruku sukladnost zahtijevaju nenajavljene kontrole na terenu, ta se pravila također primjenjuju u slučaju kontrola na terenu povezanih s višestrukom sukladnosti.

2. Prema potrebi, kontrole na terenu predviđene ovom Uredbom i druge kontrole predviđene pravom Zajednice, obavljaju se istovremeno.







POGLAVLJE II.

Kontrole u vezi s kriterijima prihvatljivosti







Odjeljak I.

Administrativne kontrole

Članak 28.

Unakrsne provjere

1. Administrativne kontrole u skladu s člankom 20. Uredbe (EZ) br. 73/2009 imaju za cilj utvrđivanje nepravilnosti, posebno automatizirano otkrivanje nepravilnosti pomoću informatičke opreme, uključujući unakrsne provjere:

(a) prijavljenih prava na plaćanja, odnosno prijavljenih poljoprivrednih parcela, da bi se izbjegle neopravdane višestruke dodjele iste potpore u istoj kalendarskoj ili tržišnoj godini i da bi se spriječila neopravdana akumulacija potpore dodijeljene u sklopu sustava potpore po površini u skladu s ►M1 Prilozi I. i VI. ◄ Uredbi (EZ) br. 73/2009;

(b) prava na plaćanja zbog provjere njihova postojanja i prihvatljivosti za potporu;

(c) između poljoprivrednih parcela prijavljenih u jedinstvenom zahtjevu i referentnih poljoprivrednih parcela, koje sadrži sustav za identifikaciju parcela, a za provjeru prihvatljivosti za potporu takvih površina;

(d) između prava na plaćanja i utvrđene površine, zbog provjere jesu li prava na plaćanja popraćena jednakim brojem prihvatljivih hektara, što je predviđeno člankom 34. stavkom (2) Uredbe (EZ) br. 73/2009;

(e) zbog provjere prihvatljivosti za potporu i izbjegavanja neopravdanih višestrukih dodjela iste potpore u vezi s istom kalendarskom godinom, a pomoću računalne baze podataka za goveda;

▼M3 —————

▼B

(g) između poljoprivrednih parcela koje su prijavljene u jedinstvenom zahtjevu i poljoprivrednih parcela koje je država članica odobrila za proizvodnju pamuka u skladu s člankom 89. Uredbe (EZ) br. 73/2009;

(h) između izjava poljoprivrednika navedenih u jedinstvenom zahtjevu o članstvu u odobrenoj međustrukovnoj organizaciji, podataka u skladu s člankom 13. stavkom 5. točkom (b) ove Uredbe i podataka koje dostavljaju dotične odobrene međustrukovne organizacije, a zbog provjere prihvatljivosti za povećanje potpore u skladu s člankom 92. stavkom 2. Uredbe (EZ) br. 73/2009;

(i) između podataka navedenih u ugovoru o isporuci, u skladu s člankom 94. Uredbe (EZ) br. 73/2009, i podataka o isporukama koje dostavlja proizvođač šećera.

2. Navodi o nepravilnostima utvrđenima unakrsnim provjerama prate se mjerodavnim administrativnim postupkom i, prema potrebi, kontrolama na terenu.

3. Kada je referentna parcela predmet zahtjeva za potporu dvojice ili više poljoprivrednika koji podnose zahtjev za potporu u sklopu istog programa potpore i kada je ukupna prijavljena površina veća od poljoprivredne površine, za razliku koja spada unutar dopuštenog odstupanja određenog u skladu s člankom 34. stavkom 1., države članice mogu propisati proporcionalno smanjenje dotičnih površina. U tom slučaju dotični poljoprivrednici mogu podnijeti žalbu protiv odluke o smanjenju zbog toga što je, na njihovu štetu, netko od ostalih poljoprivrednika prijavio površinu koja prekoračuje navedeno odstupanje.

Članak 29.

Administrativne kontrole posebne potpore

1. Za svaku mjeru u sklopu posebne potpore, za koju su administrativne kontrole tehnički izvodljive, treba provjeriti sve zahtjeve. Kontrolama se posebno osigurava da:

(a) su ispunjeni uvjeti prihvatljivosti za posebnu potporu;

(b) nema dvostrukog financiranja u okviru drugih programa Zajednice;

(c) nema prekomjerne kompenzacije poljoprivrednicima u pogledu financijskih doprinosa koji su u skladu s člankom 70. stavkom 3. i člankom 71. stavkom 7. Uredbe (EZ) br. 73/2009;

(d) su, prema potrebi, popratni dokumenti dostavljeni i da dokazuju prihvatljivost.

2. Države članice mogu, prema potrebi, koristiti dokaze koje su dobile od drugih službi, tijela ili organizacija za provjeru poštovanja kriterija prihvatljivosti. Međutim, treba osigurati da dotična služba, tijelo ili organizacija djeluje u skladu s normom dostatnom za kontrolu višestruke sukladnosti s kriterijima prihvatljivosti.







Odjeljak II.

Kontrole na terenu







Pododjeljak I.

Zajedničke odredbe

Članak 30.

Stopa kontrole

1. Ukupan broj kontrola na terenu izvršenih svake godine obuhvaća najmanje 5 % svih poljoprivrednika koji podnose zahtjev za program jedinstvenih plaćanja, program jedinstvenih plaćanja po površini, odnosno plaćanja po površini u sklopu posebne potpore. Države članice vode računa o tome da kontrole na terenu obuhvaćaju najmanje 3 % poljoprivrednika koji podnose zahtjev za potporu u sklopu svakog od ostalih sustava potpore po površini koji su u skladu s glavama III., IV. i V. Uredbe (EZ) br. 73/2009.

2. Ukupan broj kontrola na terenu izvršenih svake godine obuhvaća najmanje:

(a) minimalnu stopu kontrole od 30 % ili 20 % površina prijavljenih za proizvodnju konoplje, što je navedeno u članku 39. Uredbe (EZ) br. 73/2009. Ako je država članica već uvela sustav prethodnog odobrenja za takvu proizvodnju i službeno obavijestila Komisiju o detaljnim pravilima i uvjetima povezanim s tim sustavom prije stupanja na snagu Uredbe (EZ) br. 796/2004, sve izmjene dotičnih detaljnih pravila ili uvjeta bez odlaganja se dostavljaju Komisiji.

(b) 5 % svih poljoprivrednika koji podnose zahtjev za potporu u sklopu programa potpore za goveda, za plaćanja po glavi životinja za goveda u sklopu posebne potpore ili za posebnu potporu na temelju pojedinačne kvote za mlijeko, određene u skladu s člankom 65. Uredbe (EZ) br. 1234/2007, ili za posebnu potporu na temelju stvarne proizvodnje mlijeka. Međutim, kada računalna baza podataka za goveda ne nudi razinu sigurnosti i djelovanja potrebnu za pravilno upravljanje programima potpore, taj se postotak povećava na 10 %. Navedene kontrole na terenu također obuhvaćaju najmanje 5 % svih životinja po programu potpore za koje je podnesen zahtjev za potpore;

(c) 5 % svih poljoprivrednika koji podnose zahtjev za potporu u sklopu programa potpore za ovce/koze i za plaćanja po glavi životinja za ovce/koze u sklopu posebne potpore. Takve kontrole na terenu također obuhvaćaju najmanje 5 % svih životinja za koje je zatražena potpora. Međutim, kada računalna baza podataka za ovce/koze, u skladu s člankom 8. Uredbe (EZ) br. 21/2004, ne omogućava razinu sigurnosti i djelovanja potrebnu za pravilno upravljanje programima potpore, taj se postotak povećava na 10 % poljoprivrednika;

(d) 10 % svih poljoprivrednika koji podnose zahtjev za posebnu potporu uz iznimku onih koji su u skladu sa stavkom 1. i točkama (b) i (c) ovog stavka, osim mjera koje su u skladu s člankom 68. stavkom 1. točkom (d) Uredbe (EZ) br. 73/2009;

(e) 10 % drugih službi, tijela ili organizacija koji osiguravaju dokaze za provjeru poštovanja kriterija prihvatljivosti u skladu s člankom 29. stavkom 2.

(f) 100 % uzajamnih fondova koji podnose zahtjev za potporu u skladu s člankom 68. stavkom 1. točkom (e) Uredbe (EZ) br. 73/2009;

(g) ono što se tiče zahtjeva za potporu za posebno plaćanje za pamuk u skladu s odjeljkom 6. poglavlja 1. glave IV. Uredbe (EZ) br. 73/2009, 20 % međustrukovnih organizacija odobrenih u skladu s člankom 91. navedene Uredbe, u kojima su poljoprivrednici, prema izjavama u jedinstvenim zahtjevima, članovi;

(h) ono što se tiče zahtjeva za potporu proizvođačima šećerne repe i trske u skladu s odjeljkom 7. poglavljem 1. glave IV. Uredbe (EZ) br. 73/2009, u pogledu kontrola količinskih kvota šećera dobivenog iz šećerne repe i trske, isporučenih u skladu s člankom 94. navedene Uredbe, najmanje 5 % podnositelja zahtjeva koji vrše isporuke dotičnom proizvođaču.

3. Ako se kontrolama na terenu utvrde značajne nepravilnosti u sklopu dotičnog programa potpore, ili u regiji ili dijelu regije, nadležno će tijelo na odgovarajući način povećati broj kontrola na terenu u tekućoj godini i primjereno povećati postotak poljoprivrednika kod kojih treba izvršiti kontrolu na terenu u sljedećoj godini.

4. Ako je propisano da se pojedinačni dijelovi kontrola na terenu mogu obavljati na temelju uzorka, taj uzorak treba jamčiti pouzdanu i reprezentativnu razinu kontrole. Države članice utvrđuju kriterije za odabir uzorka. Ako se prilikom pregleda dotičnog uzorka utvrde nepravilnosti, primjereno se povećava veličina i raspon uzorka.

Članak 31.

Odabir kontrolnog uzorka

1. Nadležno tijelo, na temelju analize rizika i reprezentativnosti podnesenih zahtjeva za potporu, odabire kontrolne uzorke za kontrole na terenu u skladu s ovom Uredbom.

Da bi se zajamčila reprezentativnost uzorka, države članice nasumično odabiru između 20 % i 25 % minimalnog broja poljoprivrednika koji podliježu kontrolama na terenu, što je utvrđeno člankom 30. stavcima 1. i 2.

Međutim, ako je broj poljoprivrednika koji podliježu kontrolama na terenu veći od minimalnog broja poljoprivrednika koji podliježu kontrolama na terenu, što je utvrđeno člankom 30. stavcima 1. i 2., postotak nasumično odabranih poljoprivrednika u dodatnom uzorku ne smije prijeći 25 %.

2. Učinkovitost analize rizika svake se godine ocjenjuje i ažurira:

(a) utvrđivanjem važnosti svakog čimbenika rizika;

(b) usporedbom rezultata uzorka odabranog na temelju rizika i nasumično odabranog uzorka iz drugog podstavka stavka 1.;

(c) uzimajući u obzir posebne uvjete u državi članici.

3. Nadležno tijelo evidentira razloge za odabir svakog poljoprivrednika za kontrolu na terenu. O tome se inspektor koji obavlja kontrolu na terenu obavješćuje prije početka kontrola na terenu.

4. Djelomični odabir kontrolnog uzorka može se, prema potrebi, izvršiti prije kraja dotičnog razdoblja za podnošenje zahtjeva, a na temelju dostupnih informacija. Privremeni se uzorak dopunjuje kad su dostupni svi relevantni zahtjevi.

▼M3

Članak 31.a

Kombinirane kontrole na terenu

1. Odstupajući o